Tiga pelajar tahfiz mengaku bersalah buli dua pelajar

KAJANG, 30 November - Tiga pelajar pusat tahfiz yang membuli dua pelajar dihadapkan ke Mahkamah Majistret Kajang, atas pertuduhan mendatangkan kecederaan terhadap mangsa.

Ketiga-tiga tertuduh berusia 16 dan 17 tahun itu mengaku bersalah.

Mengikut pertuduhan, mereka secara bersama didakwa dengan sengaja mendatangkan kecederaan terhadap dua kanak-kanak berusia 10 dan 12 tahun.

Kesalahan itu dilakukan di bilik asrama madrasah tahfiz di Hulu Langat, pada 31 Oktober lalu.

Bagi kesalahan berkenaan, mereka didakwa mengikut Seksyen 323 Kanun Keseksaan dibaca bersama Seksyen 34 kanun sama yang memperuntukkan hukuman penjara maksimum setahun atau denda sehingga RM2,000 atau kedua-duanya, jika sabit kesalahan.

Mahkamah menetapkan 29 Disember depan untuk pendengaran laporan akhlak, sebelum hukuman dijatuhkan.

Dalam mahkamah sama, seorang lagi tertuduh iaitu Muhammad Muaz Zainul Abidin, 24 tahun, yang juga rakan kepada tiga tertuduh juvana itu mengaku tidak bersalah terhadap pertuduhan sama.

Mahkamah menetapkan tarikh sama bagi sebutan semula kes.

Tiga tertuduh juvana itu dibenarkan ikat jamin SERIBU ringgit setiap seorang manakala Muhammad Muaz diikat jamin RM1,500.


Kesalahan Jenayah Syariah, tiada individu terlepas walaupun berada di luar negara

KUALA LUMPUR, 26 November - Umat Islam di negara ini yang melakukan kesalahan Jenayah Syariah tidak akan terlepas dikenakan tindakan meskipun tidak berada di Malaysia.  Jabatan Agama Islam Negeri masing-masing tetap akan mengambil tindakan mengikut kesalahan yang dilakukan individu terbabit.

Beliau menyatakannya selepas merasmikan Program penerangan, pencegahan dan kesedaran Undang-Undang Syariah Wilayah Persekutuan di ibu negara.


Tidak puas hati kes curi pembesar suara, seorang lelaki maut

IPOH, 25 November - Polis menahan tiga lelaki susulan kejadian bunuh yang berlaku di pasar pagi berhampiran sebuah flat di Ipoh, pagi tadi.  Ketua Polis Perak, Datuk Mior Faridalathrash Wahid memaklumkan kejadian dipercayai akibat rasa tidak puas hati.

Mangsa dikatakan telah mencuri pembesar suara milik salah seorang daripada suspek.

Ia menyebabkan satu pergelutan berlaku sehingga membawa kepada kematian mangsa yang berusia 29 tahun.

Beliau berkata demikian dalam sidang media di Ipoh.  Datuk Mior Faridalathrash berkata, pihaknya turut merampas sebilah pisau lipat yang ditemui di lokasi kejadian.  Permohonan reman terhadap ketiga-tiga suspek berusia lingkungan 34 hingga 60 tahun terbabit akan dilakukan bagi membolehkan siasatan dibuat mengikut Seksyen 302 Kanun Keseksaan.


Salah guna nama dan gambar Ketua Polis Kedah, akaun Instagram “datosrig” disiasat

SUNGAI PETANI, 25 November - Salah guna nama dan gambar Ketua Polis Kedah, Datuk Kamarul Zaman Mamat dalam poster iklan program.

Susulan itu, satu laporan polis telah dibuat Pegawai Kanan Polis berpangkat Asisten Superitenden Polis yang bertugas di IPD Kuala Muda, Sungai Petani.

Ketua Polis Daerah Kuala Muda, ACP Adzli Abu Shah dalam satu kenyataan berkata, artikel dan poster dimuatnaik oleh pemilik Instagram atas nama “datosrig”.

Siasatan awal mendapati, selain nama Ketua Polis, poster tersebut turut memaparkan nama dan foto Kerabat Diraja Kedah, Tunku Nur Muhammad ibni Almarhum Tunku Adnan dan Pengerusi Agro Kedah, Datuk Wan Zulkifli. Poster berkenaan berkaitan “Program Presiden Agro Malaysia Turun Padang Jumpa Usahawan Agro” di Sungai Petani, Kedah bertarikh 25 November 2021.

Hasil semakan polis, program berkenaan adalah tidak wujud.

Dan pihak polis menafikan sekeras-kerasnya penglibatan Ketua Polis Kedah di dalam program itu. Kes disiasat di bawah Seksyen 233 Akta Komunikasi dan Multimedia 1998.

Mereka yang terlibat akan dipanggil ke Ibu Pejabat Polis Daerah Kuala Muda dalam masa terdekat bagi dirakam percakapan.


Bersatu Balik Pulau buat laporan polis berhubung artikel fitnah terhadap Menteri Kanan Pendidikan

GEORGE TOWN, 25 November - Satu laporan polis berhubung artikel disiar sebuah portal yang disifatkan tidak tepat dan palsu mengenai Menteri Kanan Pendidikan, Senator Datuk Dr Mohd Radzi Jidin dibuat Parti Pribumi Bersatu Malaysia (Bersatu) Bahagian Balik Pulau.  Laporan polis itu dibuat oleh Setiausaha Bersatu Bahagian Balik Pulau, Rosmady Mat Abu di Ibu Pejabat Polis Daerah (IPD) Barat Daya, 2.00 petang semalam.

Menurut beliau, kandungan artikel yang disiarkan 21 November lalu itu bersifat menjejaskan kredibiliti Menteri Kanan Pendidikan selain mahu mencemar nama baik Kementerian Pendidikan secara keseluruhannya.

Beliau dalam masa sama berharap pihak polis dan Suruhanjaya Komunikasi dan Multimedia Malaysia mengambil tindakan serius ke atas pemilik portal tersebut yang dianggap telah menimbulkan kegusaran dalam kalangan orang awam.


Insiden pergaduhan: Tujuh lelaki ditahan, seorang lagi masih diburu

TAWAU, 24 November - Susulan video tular mengenai pergaduhan dua kumpulan lelaki di Tawau, Sabah.

Polis berjaya menahan tujuh lelaki yang terlibat manakala seorang lagi masih diburu.

Tujuh lelaki yang ditahan berusia antara 23 hingga 38 tahun terdiri daripada lima warga tempatan manakala dua lagi warga asing.

Ketua Polis Daerah Tawau, ACP Peter Umbuas memaklumkan, hasil siasatan mendapati pergaduhan turut melibatkan penggunaan senjata berbahaya.

Pergaduhan dikatakan berpunca dari berselisih faham ketika menarik kereta yang berlaku di Taman Trauselin, Jalan Persisiran, Tawau, Isnin lalu.

Kes disiasat dibawah Seksyen 148 Kanun Keseksaan dan Seksyen 6 (1) Akta Bahan-Bahan Kakisan dan Letupan dan Senjata Berbahaya 1958.


Dua lelaki didakwa atas tuduhan bunuh, culik dan menyamar

PORT DICKSON, 24 November - Dua lelaki didakwa di Mahkamah Majistret Port Dickson atas pertuduhan membunuh dan menculik seorang juruteknik serta menyamar sebagai anggota polis di sebuah rumah di Port Dickson dua minggu lalu.

Tertuduh, M.Murugan, 44 tahun dan Wong Yon Kuan, 43 tahun, mengangguk faham selepas pertuduhan dibacakan di hadapan Majistret, V.Vanita.

Bagaimanapun, tiada pengakuan direkodkan dan ikat jamin tidak dibenarkan.

Mengikut pertuduhan pertama dan kedua, kedua-dua tertuduh bersama tiga individu yang masih bebas didapati telah membunuh dan melarikan mangsa, A.Vasuden, 39 tahun.

Seterusnya bagi pertuduhan ketiga, mereka didakwa bersama-sama tiga individu yang masih bebas menyamar sebagai penjawat awam.

Berdasarkan fakta kes, suspek yang menyamar sebagai anggota polis telah pergi ke rumah mangsa kononnya untuk siasatan kes samun.

Suspek kemudiannya mengarahkan mangsa mengikutnya menaiki sebuah van namun mangsa enggan menyebabkan suspek memukul dan mengheret sebelum melarikan mangsa.


Sindiket proses, edar dadah tumpas, 6 lelaki ditahan dalam 2 serbuan berasingan

KUALA LUMPUR, 24 November - Polis berjaya menumpaskan sindiket pemprosesan dan pengedaran pelbagai jenis dadah yang didalangi empat lelaki tempatan dan dua lelaki warga asing dalam dua serbuan berasingan pada Rabu minggu lepas.

Timbalan Ketua Polis Kuala Lumpur, Datuk Yahaya Othman berkata, Kesemua suspek berusia antara 21 hingga 38 tahun ditahan dalam serbuan di Batu 3 1/2 dan Kampung Udara, berhampiran Lebuhraya Kuala Lumpur-Seremban.

Jelasnya, sindiket itu menjadikan premis sebagai makmal memproses dan membungkus dadah jenis ganja seberat 58 kilogram; heroin - 11 kilogram; methapatamine - 2.6 kilogram; dan kafein - 50 kilogram dengan nilai keseluruhan dianggarkan lebih RM419,000.

Daripada enam suspek, dua daripada mereka mempunyai rekod jenayah lampau berkaitan dadah dan seorang positif dadah.

Beliau bercakap dalam sidang media di Ibu Pejabat Polis Kontinjen Kuala Lumpur.


Ops Sedar bermula hari ini, kesan kenderaan tiada insurans

KUALA LUMPUR, 24 November - Jabatan Pengangkutan Jalan (JPJ) akan melaksanakan Ops Sedar di seluruh negara bermula hari ini bagi memantau pemilik kenderaan yang gagal memiliki perlindungan insurans kenderaan motor.

Ketua Pengarah JPJ, Datuk Zailani Hashim berkata, tindakan pemantauan dan penguatkuasaan melalui sekatan jalan raya (SJR) akan dibuat di beberapa lokasi terpilih.

Dalam satu kenyataan, Datuk Zailani berkata, pengguna jalan raya yang tidak memiliki perlindungan insurans akan menimbulkan kesulitan kepada mereka sekiranya berlaku sebarang bentuk kemalangan.

Menurut beliau, pengguna jalan raya yang tidak memiliki perlindungan insurans kenderaan motor boleh dikenakan tindakan di bawah Seksyen 90(2) Akta Pengangkutan Jalan 1987 sekiranya ditahan di SJR dan jika sabit kesalahan boleh didenda tidak lebih RM1,000 serta lesen boleh digantung selama 12 bulan.

Semasa pelaksanaan Ops Sedar, JPJ juga menyediakan kemudahan Mobile JPJ untuk tujuan pembaharuan Lesen Kenderaan Motor dan Lesen Memandu Malaysia secara terus.


129 PATI ditahan, tiada dokumen sah dan salah guna dokumen

SERI KEMBANGAN, 22 November - 129 pendatang asing tanpa izin (PATI) dicekup dalam serbuan di sebuah kilang di Seri Kembangan, Selangor malam tadi.

Ketua Pengarah Imigresen, Datuk Khairul Dzaimee Daud memaklumkan, mereka yang ditahan masing-masing 54 warga Bangladesh, 22 India, 48 Myammar dan 22 warga Nepal.

Kesemua yang ditahan berusia antara 20 hingga 49 tahun.

Tidak memiliki sebarang dokumen sah dan menyalahgunakan dokumen yang dikeluarkan oleh Imigresen.

Selain Jabatan Imigresen, operasi turut disertai Jabatan Pendaftaran Negara, Angkatan Pertahanan Awam serta Jabatan Tenaga Kerja.

Dalam perkembangan lain, Datuk Khairul Dzaimee memaklumkan, program Pelan Rekalibrasi Pendatang Tanpa Izin, Tenaga Kerja yang tamat pada 31 Dis ini tidak akan dilanjutkan.


Seleweng Dana MITRA, kertas siasatan 10 syarikat terima geran hampir lengkap

KUALA LUMPUR, 22 November - Siasatan SPRM mengenai kes penyelewengan dana Unit Transformasi Masyarakat India Malaysia (MITRA) membabitkan 10 syarikat, hampir siap.

Ketua Pesuruhjayanya, Tan Sri Azam Baki memaklumkan, pihaknya akan mengemukakan hasil siasatan kepada Timbalan Pendakwa Raya dalam tempoh terdekat untuk dicadangkan pertuduhan.

Beliau berkata demikian selepas melancarkan kempen kesedaran pencegahan rasuah di ibu negara.

SPRM sebelum ini meneliti semua permohonan, laporan perbelanjaan dan program yang dikatakan telah dilaksanakan oleh penerima geran peruntukan MITRA sejak 2019 hingga 2021.

Ini susulan penahanan beberapa pengarah syarikat yang disyaki terlibat dengan penyelewengan geran peruntukan dikeluarkan MITRA.

Sebanyak 337 syarikat, persatuan dan NGO dikenal pasti telah diluluskan geran peruntukan sejak 2019 hingga 2021 dengan peruntukan berjumlah kira-kira RM203 juta.


Operasi Jihad Dadah, 158 penagih dan pengedar diberkas dalam tempoh dua minggu

PETALING JAYA, 22 November - 158 penagih dan pengedar dadah dicekup Polis Petaling Jaya dalam tempoh dua minggu menerusi Program Jihad Jaya bermula 5 November lalu.

Kejayaan diperoleh hasil kerjasama dengan Agensi Antidadah Kebangsaan dan RELA.

Menurut Ketua Polis Daerah Petaling Jaya, ACP Mohamad Fakhrudin Abdul Hamid, operasi dibuat sekitar sebuah PPR di Lembah Subang.

Persekitaran tidak kondusif dan masalah sosial dikesan menjadi antara punca salah guna dadah.

Ops Jihad Dadah akan diteruskan ke fasa seterusnya dalam masa terdekat.


KUALA TERENGGANU, 22 November - 1,051 kes jenayah komersial membabitkan kerugian RM13.49 juta dilaporkan di Terengganu sejak awal tahun ini.  Ketua Jabatan Siasatan Jenayah Komersial Terengganu, Superintendan M. Zambri Mahmud berkata, jenayah komersial didapati meningkat berbanding tahun lalu hanya 867 kes.

Kes penipuan pembelian dalam talian direkodkan kerugian tertinggi dengan nilai RM5 juta diikuti dengan Macau Scam sebanyak RM1 juta.  Manakala skim pinjaman tidak wujud melibatkan nilai kerugian lebih RM500,000.

Beliau ditemui selepas Kempen Pencegahan Jenayah Komersial Peringkat Kontinjen Terengganu di Kuala Terengganu.


Op Bersepadu JPJ Johor, 151 notis dikeluarkan

JOHOR BHARU, 19 November - 151 notis dikeluarkan Jabatan Pengangkutan Jalan (JPJ) Johor melibatkan 131 kes pelbagai kesalahan menerusi Op Bersepadu yang dijalankan di beberapa daerah dalam negeri pada 16 dan 17 November. Turut diperiksa, 177 kenderaan yang membawa lebih muatan dan pelbagai kesalahan teknikal.

Pengarah JPJ Johor, Azmil Zainal Abidin berkata, 85 notis saman, 45 notis arah timbang dan tiga notis larangan penggunaan kenderaan dikeluarkan sepanjang operasi itu. Operasi dijalankan susulan aduan diterima Jabatan Kerja Raya berhubung kerosakan jalan yang berlaku berpunca daripada kenderaan membawa lebih muatan.

Beliau berkata demikian selepas meninjau Op Bersepadu yang dijalankan di Plaza Tol Skudai, Johor Bahru.


Penipuan Darjah Kebesaran Setia Diraja Kedah, 19 individu ditahan

ALOR SETAR, 18 November - Satu sindiket penipuan Darjah Kebesaran Setia Diraja Kedah (DSDK) palsu ditumpaskan selepas penahanan 19 individu warga tempatan.

Sindiket dipercayai aktif sejak 2015 dengan mengenakan bayaran antara RM25,000 hingga RM103,000 untuk tawaran gelaran terbabit.

Ketua Polis Kedah, Datuk Kamarul Zaman Mamat dalam kenyataan memaklumkan, kesemua mereka berusia antara 30 hingga 63 tahun itu ditangkap dalam satu operasi khas melibatkan beberapa lokasi di Semenanjung Malaysia. Ini susulan laporan polis oleh Pejabat Setiausaha Kerajaan Negeri Kedah pada 5 Oktober lalu yang mengesan beberapa individu tidak bertanggungjawab menggunakan darjah kebesaran DSDK sebelum mendapat kurniaan daripada Tuanku Sultan Kedah.

Turut dirampas, aksesori dan dokumen serta peralatan berkaitan yang digunakan sindiket selain kad keahlian Jemaah Dato-Dato Negeri Kedah palsu jata Negeri.


Op Benteng, tiga wanita antara 12 PATI ditahan di Bukit Kayu Hitam

BUKIT KAYU HITAM, 17 November - Tiga wanita, antara 12 pendatang asing tanpa izin, PATI yang ditahan ketika cuba masuk secara haram ke Malaysia melalui kawasan sempadan negara Malaysia-Thailand.

Tangkapan dilakukan di sektor Op Benteng kawasan tanggungjawab Briged Ke-6 Infantri Malaysia, awal pagi semalam.

Markas Divisyen Kedua Infantri Malaysia (2 Divisyen) dalam kenyataan memaklumkan, sub unit yang melakukan rondaan di jalan keselamatan sempadan Malaysia-Thailand telah mengesan tanda kesan potongan pada pagar keselamatan dan terdapat kesan tapak kaki manusia yang menghala ke kebun getah.

Susulan daripada itu, anggota rondaan terus melaksanakan penjejakan berdasarkan kesan tapak kaki tersebut dan telah berjaya menahan sekumpulan individu terdiri daripada 9 lelaki dan 3 wanita yang bersembunyi di dalam semak.

Kesemua orang awam tersebut telah dibawa ke Pos Keselamatan pasukan untuk siasatan awal.

Hasil siasatan awal mendapati, kesemua mereka merupakan PATI warganegara Myanmar berusia dalam lingkungan umur antara 20 tahun ke 42 tahun yang cuba memasuki Malaysia melalui sempadan antarabangsa Malaysia/Thailand dengan menggunakan laluan yang tidak sah.

Pihaknya turut merampas mata wang Thailand, telefon bimbit dan barang kemas bernilai lebih RM3,700.

Kesemua PATI ditahan dan dibawa ke Balai Polis Bukit Kayu Hitam dan Jabatan Imigresen Malaysia (JIM) Alor Setar untuk tindakan selanjutnya.

Pasukan beroperasi sentiasa bersedia mengawal sebilang masa dan meningkatkan lagi kesiagaan serta tidak akan berkompromi dengan mana-mana pihak yang cuba melakukan jenayah dan membolosi sempadan negara.


Jawatankuasa khas kematian anggota bomba, Memorandum Jemaah Menteri dibentangkan dalam masa terdekat

KUALA LUMPUR, 13 November - Memorandum Jemaah Menteri mengenai penubuhan jawatankuasa khas kematian anggota bomba, Allahyarham Muhammad Adib Mohd Kassim akan dibentangkan ke kabinet dalam masa terdekat.

Sebaik diluluskan, syor dan cadangan akan dikemukakan oleh jawatankuasa tersebut dalam tempoh enam bulan.

Sebaik dibentangkan, memorandum terbabit akan menanti kelulusan jemaah menteri.

Ia kemudiannya akan mengemukakan dapatan dan syor.

Menurut Menteri di Jabatan Perdana Menteri, Datuk Seri Dr Wan Junaidi Tuanku Jaafar, jawatankuasa khas itu dipengerusikannya.

Ia dianggotai Menteri Dalam Negeri, Menteri Perumahan dan Kerajaan Tempatan, Peguam Negara, Bekas Hakim Mahkamah Rayuan dan pasukan forensik.

Penubuhan jawatankuasa khas dipersetujui mesyuarat jemaah menteri 29 Oktober lalu.


Kanak-kanak 7 tahun maut dilanggar van sekolah

SEPANG, 13 November - Seorang kanak-kanak perempuan berusia tujuh tahun maut dilanggar van sekolah ketika melintas di hadapan kenderaan itu untuk memasuki rumah transit di Taman Seroja, Sepang semalam.

Timbalan Ketua Polis Daerah Sepang, Superitendan Md Noor Aehwan Mohammad berkata, siasatan awal mendapati kemalangan berlaku kira-kira 12.10 tengah hari ketika pemandu van menghantar mangsa ke rumah transit sebelum ke Kelas Al-Quran dan Fardu Ain (KAFA).

Jelasnya, setelah menurunkan semua pelajar, pemandu van bergerak ke hadapan tanpa menyedari mangsa yang sedang melintas di hadapan van dan melanggarnya hingga cedera parah di bahagian kepala.

Mangsa dibawa ke Pusat Perubatan Nilai, Negeri Sembilan, namun meninggal dunia ketika menerima rawatan.

Beliau berkata pemandu wanita berusia 31 tahun itu telah dirakam percakapan bagi membantu siasatan di bawah Seksyen 41 (1) Akta Pengangkutan Jalan 1987.


2 daripada 7 tahanan warga asing lari dari Depoh Tahanan Imigresen Papar berjaya ditahan

PAPAR, 11 November - Dua daripada tujuh suspek yang dalam buruan polis setelah melarikan diri dari Depoh Tahanan Imigresen (DTI) Papar, semalam, berjaya ditahan, hari ini.

Ketika dihubungi pemberita RTM, Ketua Polis Daerah Papar, Deputi Superintendan Batholomew AK Umpit mengesahkan dua lagi tangkapan berkenaan dan kini masih memburu lima lagi suspek dalam siri melarikan diri daripada DTI Papar, awal pagi semalam.

Menurutnya, sehingga hari ini sembilan tahanan telah dikesan dan ditangkap semula.

Lima lagi suspek yang sedang diburu iaitu Nadzwin Usman, 24 tahun, Herman Bilau, 35 tahun, Husin Japar, 43 tahun, Pertama Lapanji, 40 tahun dan Tuliang Maddalani, 35 tahun.

Tambahnya, dua suspek dikesan melarikan diri dengan berenang ke laut iaitu Pertama dan Tuliang dan usaha memburu kedua-dua suspek ini sedang giat dilakukan.

Sehubungan itu, beliau memohon orang ramai yang mempunyai maklumat boleh menghubungi Ibu Pejabat Polis Daerah (IPD) Papar di talian 088-912222 dan talian hotline 088-916064.

Semalam, seramai 14 tahanan DTI warga Filipina berusia lingkungan 23 hingga 42 tahun telah melarikan diri pada pukul 3.30 pagi dengan mengumpil bumbung tandas pusat tahanan berkenaan dan memotong pagar.


Dua warga Vietnam dituduh sogok Polis Marin

JOHOR BAHRU, 11 November - Dua lelaki warga Vietnam dihadapkan ke Mahkamah Sesyen Johor Bahru atas tuduhan memberi rasuah kepada Pegawai Pemerintah, Markas Taktikal Pasukan Polis Marin Wilayah Dua Mersing, Mac lalu. Namun, tiada pengakuan direkodkan daripada kedua-dua tertuduh.

Vo Minh Ly dan Le Phuc Thuong didakwa bersubahat memberi suapan RM3,000 kepada Inspektor Rosli Md Saad sebagai dorongan untuk tidak diambil tindakan undang-undang kerana menangkap gamat di perairan Malaysia tanpa kebenaran sah. Kesalahan dilakukan pada 8 Mac di Perairan Laut Pulau Rawa.

Hakim Datuk Ahmad Kamal Arifin Ismail menetapkan 24 November sebagai sebutan semula kes bagi melantik seorang jurubahasa Vietnam selain tidak membenarkan tertuduh dijamin.


Kes seleweng dana 1MDB, terdapat dana disalurkan ke pelbagai organisasi - saksi

KUALA LUMPUR, 11 November - Mahkamah Tinggi diberitahu bahawa hanya Jho Low boleh mengesahkan bahawa arahan diberi kepada pengurusan tertinggi syarikat terbabit datang daripada Datuk Seri Najib Razak.

Bekas Ketua Pegawai Eksekutif 1MDB, Mohd Hazem Abdul Rahman mendedahkan perkara tersebut selepas disoal oleh peguam Wan Aizuddin Wan Mohammed yang mewakili bekas Perdana Menteri itu, pada perbicaraan menyeleweng RM2.3 bilion dana 1MDB.Saksi itu juga bersetuju dengan cadangan Wan Aizuddin bahawa terdapat dana 1MDB yang diseleweng dan disalurkan kepada pelbagai organisasi untuk manfaat Jho Low.Sementara itu,Timbalan Pendakwa Raya, Mohamad Mustaffa, P Kunyalam akan memanggil seorang lagi saksi iaitu bekas Ketua Pegawai Kewangan 1MDB, Azmi Tahir untuk memberi keterangan hari ini.


Suspek khianat diberkas, baling batu ke arah kenderaan di lebuh raya

KUBANG PASU, 11 November - Polis memberkas seorang lelaki yang didakwa membuat khianat membaling batu ke arah kenderaan di lebuh raya di Jitra, Kedah.

Suspek ditahan dalam satu operasi selepas mengaku melakukan tindakan tersebut.

Ketua Polis Daerah Kubang Pasu, Superintendan Rodzi Abu Hassan berkata, lelaki berusia 34 tahun itu mengaku melakukan tindakan itu sejak 6 November lalu sehingga mengakibatkan cermin kenderaan pecah. Turut dirampas motosikal yang digunakan ketika kejadian, selain dua ketul batu yang ditemukan di dalam raga motosikal.  Suspek mempunyai tujuh rekod lampau berkaitan kes jenayah dan kes dadah.  Suspek juga didapati positif Syabu.

Kes disiasat mengikut Seksyen 427 Kanun Keseksaan kerana melakukan perbuatan khianat.


Ops Benteng, 16,229 PATI ditahan sepanjang 18 bulan operasi

PARLIMEN, 10 November - Sepanjang 18 bulan pelaksanaan Ops Benteng sehingga 31 oktober lalu, seramai 16,229 Pendatang Tanpa Izin (PATI) berjaya ditahan. Operasi berkenaan juga berjaya mengusir 3,666 PATI yang cuba memasuki negara secara tidak sah menerusi daratan dan perairan.

Timbalan Menteri Pertahanan, Datuk Seri Ikmal Hisham Abdul Aziz berkata, Ops Benteng juga turut berjaya menumpaskan aktiviti jenayah yang lain seperti penyeludupan.

Menurut beliau, dengan kejayaan menumpaskan ancaman pencerobohan dan jenayah, Angkatan Tentera Malaysia akan terus diperkasa menerusi Rancangan Malaysia Ke-12. Selain itu, Ops Benteng akan terus dilaksanakan dan peruntukan terus disalur untuk kelancaran operasi.

Datuk Seri Ikmal Hisham menjawab pertanyaan Ahli parlimen Sik, Ahmad Tarmizi Sulaiman.


Pengendali akaun Twitter Edisi Siasat diminta tampil buat laporan polis

KUALA LUMPUR, 10 November - Pemilik akaun Twitter Edisi Siasat diminta membuat laporan dan mengemukakan bukti berhubung dakwaan salah laku berkaitan agensi kerajaan. Ini kerana pemilik akaun tidak patut hanya berkongsi perkara itu di media sosial tanpa bukti jelas.

Setakat ini, 13 kertas siasatan telah dibuka dan hampir semua individu termasuk pegawai kanan polis yang dituduh terlibat salah laku oleh pemilik twitter itu sudah diambil keterangan.

Beliau berkata demikian selepas Majlis Penyerahan dua kenderaan tempur kepada Pasukan Simpanan Persekutuan di ibu negara.


Tiada integriti punca penjawat awam terlibat rasuah

PUTRAJAYA, 10 November - Ketiadaan integriti apabila mempunyai kuasa dan peluang merupakan punca penjawat awam terlibat dengan rasuah.

Ketua Pesuruhjaya SPRM, Datuk Seri Azam Baki berkata, berdasarkan statistik, setiap tahun hampir separuh daripada tangkapan keseluruhan SPRM melibatkan penjawat awam.

Tegas Datuk Seri Azam Baki, rasuah dalam perkhidmatan awam mesti dihentikan demi meningkatkan imej sedia ada.

Beliau turut memberi amaran bahawa SPRM tidak berkompromi dengan mana-mana pihak yang melakukan rasuah dan salah guna kuasa dengan tindakan tegas tanpa mengira latar belakang individu.

Beliau berucap demikian pada majlis sambutan Hari Integriti dan pelancaran Pelan Antirasuah Organisasi KBS di Putrajaya.


APMM Selangor tumpaskan sindiket 'Ibu Ani', seludup PATI

SELANGOR, 9 November - Agensi Penguatkuasaan Maritim Malaysia berjaya menumpaskan sindiket penyeludupan pati,yang bergiat aktif di lembah klang dan dikenali sebagai sindiket “Ibu Ani”.

Kejayaan ini susulan tangkapan 25 orang pendatang asing tanpa izin dan 6 ejen menerusi OP BENTENG di perairan selangor.

Menurut Pengarah Maritim Negeri Selangor, Kapten Maritim Mohammad Rosli Kassim, seorang wanita warganegara asing berumur 56 tahun yang dikenali sebagai panggilan “ibu ani” turut ditahan.

Susulan tangkapan itu, beberapa serbuan telah dikenalpasti di beberapa lokasi dan premis di sekitar Kuala Lumpur dan Selangor.

Turut dirampas sebuah bot, mpv, dua buah van dan beberapa buah telefon bimbit yang dianggarkan bernilai hampir RM450,000.

Kesemua suspek yang ditahan akan disiasat di bawah Akta Antipemerdagangan Orang dan Penyeludupan Migran (atipsom) 2007 serta Akta Imigresen 1959/63


Suspek gilis, tikam polis cuba lari

KUBANG PASU, 9 November - Seorang anggota polis cedera di kaki akibat digilis kereta dipandu seorang lelaki dipercayai tokan dadah.

Menurut Ketua Polis Daerah Kubang Pasu, Supritendan Rodzi Abu Hassan anggota polis itu juga cedera ditikam di tangan.

Insiden di Kuala Sanglang, Kedah itu berlaku ketika suspek diminta memberhentikan kenderaan untuk pemeriksaan.

Ekoran insiden, polis terpaksa melepaskan beberapa das tembakan dan suspek berjaya dicekup.

Pemeriksaan menjumpai 54.5 gram syabu dalam poket seluarnya.

Semakan mendapati suspek memiliki 10 rekod jenayah lampau berkaitan dadah.


Kes kenyataan portal Edisi Siasat, PDRM buka 13 kertas siasatan

KUALA LUMPUR, 9 November - Polis Diraja Malaysia (PDRM) membuka 13 kertas siasatan berkaitan dakwaan kes salah guna kuasa, rasuah dan penyelewengan melibatkan agensi kerajaan seperti yang didedahkan akaun media sosial Edisi Siasat.

Ketua Polis Negara, Datuk Seri Acryl Sani Abdullah Sani berkata, ketika ini pihaknya masih mengenal pasti individu disebalik akaun media sosial tersebut.

Dalam perkembangan lain, pihaknya kini sedang meneliti SOP Pilihan Raya Negeri Melaka bagi memastikan ia dipatuhi sepanjang tempoh berkempen.


'Ops Sarang' 62 individu ditahan di Pulau Pinang

GEORGE TOWN, 9 November - 62 individu termasuk 8 tokan dadah diberkas menerusi Ops Sarang di Pulau Pinang.

Polis berjaya merampas dadah seberat 400,018.15 gram yang bernilai lebih RM15,000.

Ketua Jabatan Siasatan Jenayah Narkotik Pulau Pinang, ACP Mustafa Kamal Gani Abdullah berkata, kesemua yang ditahan itu adalah penagih dan tokan dadah.

Kes disiasat di bawah Seksyen 39 b Akta Dadah Berbahaya 1952 dan Seksyen39 a (2) Akta Dadah 1951.  Beliau berkata demikian di Ibu Pejabat Polis Daerah Timur Laut.


Kes penipuan dalam talian, mangsa disaran lapor segera kepada polis

KUALA LUMPUR, 9 November - Mangsa kes penipuan dalam talian diminta tampil membuat laporan polis, walaupun ia melibatkan jumlah kerugian kecil.

Setiap laporan yang dibuat akan membantu PDRM mengemaskini bank data.

kes penipuan dalam talian dilihat semakin meningkat, pada kadar 60% dalam tempoh 10 tahun lepas.

Sehingga Oktober lepas, 8,162 laporan diterima berhubung penipuan belian dalam talian, berbanding 3,512 laporan yang diterima pada tahun 2019.


Polis nafi tidak ambil tindakan aduan wanita didakwa berdepan ancaman keselamatan yang tular di TikTok

IPOH, 7 November - Polis menafikan dakwaan seorang wanita yang tular di aplikasi TikTok berkaitan tiada tindakan diambil terhadap aduannya yang didakwa berdepan ancaman keselamatan.

Jelas Ketua Polis Perak, Datuk Mior Faridalathrash Wahid, wanita itu pernah menghubungi Balai Polis Kampung Rapat pada pagi Jumaat lalu.

Kesemua laporan tersebut telah diambil tindakan sewajarnya.

Berdasarkan video yang dimuat naik itu, wanita terbabit mendakwa telah dua kali menghubungi balai polis untuk memohon bantuan kerana bimbang keselamatannya dan anak.

Bagaimanapun dakwa wanita itu, tiada bantuan daripada pihak polis termasuk datang ke rumahnya.


Ops Merah, 527 notis saman dikeluarkan

SEBERANG JAYA, 3 November - Sebanyak 527 notis saman bernilai RM161,000 dikeluarkan Jabatan Pengangkutan Jalan (JPJ) Pulau Pinang menerusi Ops Merah.

Ops tersebut menumpukan kepada pelbagai kesalahan jalanraya antara kesalahan pematuhan lampu merah dalam kalangan pemandu E-Hailing.

Pengarah JPJ negeri, Adenan Md Isa berkata, operasi bermula 8 Oktober lalu akan tamat pada 7 November depan.

Adenan berkata, kesalahan melanggar lampu isyarat merupakan antara 7 kesalahan utama yang dikesan oleh JPJ negeri.

Tegasnya, kesalahan tersebut boleh menyebabkan pesalah dikenakan mata merit yang akan menyebabkan lesen memandu digantung.

Beliau berkata demikian selepas membuat tinjauan Ops Merah JPJ pagi tadi.


Penemuan tulang bongkar kejadian bunuh, penganggur ditahan

KUALA SEPETANG, 3 November - Penemuan tulang bahagian kaki di tebing Sungai Jebong, Kuala Sepetang di Taiping membongkarkan kejadian bunuh melibatkan seorang wanita berusia 31 tahun.  Ketua Jabatan Siasatan Jenayah Perak, SAC Anuar Othman berkata, mangsa dipercayai mati dalam tempoh antara dua atau empat minggu lalu.

Bertindak atas maklumat, polis telah menahan seorang penganggur berusia 34 tahun yang juga merupakan teman lelaki mangsa.  Hasil soal siasat, suspek mengaku telah bergaduh dengan mangsa di rumah sebelum bertindak memukul mangsa hingga mati.  Suspek kemudian membawa polis ke lokasi mangsa dibunuh dan di tanam.  Kes diklasifikasikan di bawah Seksyen 302 Kanun Keseksaan dan suspek direman sehingga 6 November depan. Pada 27 Oktober lalu, polis menerima laporan berkenaan penemuan bungkusan mengandungi rangka tulang dipercayai bahagian tubuh manusia daripada kepala hingga ke pinggang dalam keadaan reput sepenuhnya.


Polis kesan lori dipercayai terbabit kemalangan maut di Bandar Chukai

KEMAMAN, 3 November - Polis giat mengesan sebuah lori dipercayai terbabit dalam satu kemalangan maut di Bandar Chukai, Kemaman, Terengganu petang semalam. Kemalangan berlaku kira-kira pukul 1.39 petang di kilometer 152, Jalan Kuala Terengganu-Kuantan ketika mangsa sedang dalam perjalanan ke Bandar Chukai.

Dalam kemalangan terbabit, mangsa Nur Qurratu Aini Mohd Azlan, 22 tahun maut di lokasi kejadian selepas motosikal ditunggangnya dipercayai telah bergesel dengan lori berkenaan.  Mangsa dikatakan terjatuh daripada motosikalnya ke atas kanan jalan sebelum digilis lori terbabit menyebabkan mangsa mengalami kecederaan parah pada kepala dan badan.

Mangsa yang merupakan guru tadika meninggal di lokasi kejadian.

Lori terbabit dipercayai meneruskan perjalanan ke arah Kuantan, Pahang.  Ketua Polis Daerah Kemaman Superintenden Hanyan Ramlan ketika dihubungi meminta orang awam yang melihat kejadian tersebut supaya tampil memberi keterangan bagi membantu siasatan.


Kematian tanpa niat membunuh Zulfarhan, 6 penuntut UPNM didapati bersalah

KUALA LUMPUR, 2 November - Kes kematian Pegawai Kadet Laut Universiti Pertahanan Nasional Malaysia (UPNM) Zulfarhan Osman Zulkarnain.

Enam penuntut universiti berkenaan didapati bersalah kerana mencederakan Zulfarhan tanpa niat membunuh, empat tahun lalu.Hakim Datuk Azman Abdullah berkata, pihak pembelaan gagal mengemukakan keraguan munasabah sepanjang prosiding berjalan.

Hakim Datuk Azman Abdullah menyatakan perkara itu terhadap kesemua tertuduh selepas pihak pembelaan gagal mengemukakan keraguan munasabah sepanjang prosiding berjalan.Enam daripada mereka ialah Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali didapati bersalah mencederakan Zulfarhan sehingga menyebabkan kematian tanpa niat. Oleh itu, mereka disabitkan dengan kesalahan mengikut Seksyen 304 (a) Kanun Keseksaan yang memperuntukkan hukuman penjara sehingga 30 tahun dan boleh juga dikenakan denda. Sebelum ini, keenam-enam mereka didakwa mengikut Seksyen 302 Kanun Keseksaan, yang memperuntukkan hukuman mandatori. Manakala 12 penuntut yang lain didapati bersalah kerana mencederakan mangsa dengan sengaja sehingga menyebabkan kecederaan terhadap mangsa.Tindakan mereka bertujuan memeras Zulfarhan untuk mendapatkan pengakuan daripada mangsa bahawa dia telah mencuri komputer riba.Mereka Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad SyazwanKesemua mereka melakukan perbuatan itu di penginapan asrama di UPNM antara 2.30 pagi hingga 5.30 pagi pada 21 Mei dan 22 Mei 2017. Zulfarhan meninggal dunia di Hospital Serdang pada 1 Jun 2017 dan selamat dikebumikan pada 2 Jun di Johor Bahru.


Sindiket penipuan tawaran kerja, kerugian dianggar RM4.6 juta

KUALA LUMPUR, 2 November - Seramai 168 individu dipercayai terlibat sindiket penipuan tawaran kerja dalam talian ditahan dalam 19 operasi bermula Januari lalu.

Operasi dijalankan pasukan khas yang ditubuh susulan 255 laporan berhubung penipuan tersebut dengan anggaran kerugian sebanyak RM4.6 juta.

Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md Din berkata, siasatan mendapati sindiket itu menyasarkan mangsa dari negara jiran dengan gaji lumayan antara RM200 hingga RM300 sehari.

Modus operandi melibatkan aplikasi WhatsApp dan laman sosial seperti Instagram dan Facebook bagi menawarkan jawatan menjadi ejen syarikat membeli barangan di platform e-Dagang.

Suspek terdiri daripada 38 wanita, 118 lelaki tempatan, 11 warga China dan seorang wanita Thailand, masing-masing ditahan di Kuala Lumpur, Johor, Pahang, Sabah dan Negeri Sembilan.


'Geng Ashmer' tumpas, polis selesaikan kes ragut

KUALA LUMPUR, 2 November - ACP Beh Eng Lai, memaklumkan, pihaknya turut berjaya menumpaskan 'Geng Ashmer' yang dipercayai terlibat beberapa kejadian ragut sekitar ibu negara.

Modus operandi geng tersebut adalah dengan menyamar sebagai penghantar makanan.

Melalui satu serbuan, empat buah motosikal, 5 topi keledar, 6 buah telefon bimbit, dua Buah Bag Grab Food Warna Hijau, 36 Utas Rantai dipercayai emas dan sebuah alat penimbang berjaya dirampas dianggarkan berjumlah RM55,000.

Rekod mendapati 3 daripada suspek memiliki pelbagai rekod jenayah lampau.

Menerusi tangkapan tersebut, polis berjaya menyelesaikan 20 kes kecurian ragut di Sentul dan 10 kes di luar kawasan sentul.


Love Scam, penoreh getah rugi hampir RM75,000

ALOR SETAR, 2 November - Seorang penoreh getah kerugian RM74,800 selepas diperdaya teman yang dikenali melalui laman facebook.

Ketua Jabatan Siasatan Jenayah Komersil Ibu Pejabat Polis Kontinjen Kedah, Supritendan Elias Omar memaklumkan, suspek yang mengaku seorang doktor di Ireland meminta mangsa membuat bayaran bagi membolehkan hadiah yang dihantar kepada mangsa dilepaskan oleh sebuah syarikat penghantaran.

Mangsa kemudian melakukan sebanyak 25 transasaksi ke akaun suspek bermula September hingga Oktober lalu.

Mangsa mula menyedari dirinya ditipu apabila terus diminta membuat pembayaran, namun tidak menerima sebarang bungkusan yang dijanjikan.

Kes disiasat mengikut Sekyen 420 Kanun Keseksaan kerana menipu.


Digantung atau dibebaskan, nasib 18 penuntut UPNM bakal diketahui

KUALA LUMPUR, 2 NOVEMBER - Kes kematian membabitkan Pegawai Kadet Laut Universiti Pertahanan Nasional Malaysia (UPNM) Zulfarhan Osman Zulkarnain.

Digantung atau dibebaskan sudah pasti persoalan ini yang bermain di fikiran 18 penuntut Universiti Pertahanan Nasional Malaysia (UPNM) yang dituduh membunuh, bersubahat membunuh dan mencederakan Pegawai Kadet Laut UPNM Zulfarhan Osman Zulkarnain pada empat tahun lalu.

Keputusan dijangka pada 10 pagi ini yang akan dibacakan oleh Hakim Datuk Azman Abdullah.

Nasib mereka akan diketahui tidak lama lagi iaitu di akhir kes pembelaan.

6 daripada mereka ialah Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat dan Mohamad Shobirin Sabri yang berdepan pertuduhan membunuh Zulfarhan, manakala Abdoul Hakeem Mohd Ali atas dakwaan bersubahat membunuh.

Manakala 12 penuntut yang lain didakwa kerana mencederakan mangsa dengan sengaja sehingga menyebabkan kecederaan terhadap mangsa.

Tindakan mereka bertujuan memeras Zulfarhan untuk mendapatkan pengakuan daripada mangsa bahawa dia telah mencuri komputer riba.

Kesemua mereka didakwa melakukan perbuatan itu di penginapan asrama di UPNM antara 2.30 pagi hingga 5.30 pagi pada 21 Mei 2017.

Zulfarhan meninggal dunia di Hospital Serdang pada 1 Jun 2017 dan selamat dikebumikan pada 2 Jun 2017 di Johor Bahru.

Sejak perbicaraan berlangsung pada Januari 2018, seramai 31 saksi pendakwaan tampil memberikan keterangan termasuk Pakar Perubatan Forensik Hospital Serdang serta dua saksi mata yang melihat perbuatan mereka menekap seterika wap ke badan mangsa.

Manakala pihak pembelaan memanggil seramai 20 saksi termasuk Ketua Jabatan Perubatan Forensik Hospital Sungai Buloh dan seorang lagi penuntut UPNM pada Oktober 2019.

Dalam prosiding hari ini, pendakwaan dikendalikan oleh Timbalan Pendakwa Raya, N Joy Jothi dan Mohd Josiendra Abu Senin manakala barisan peguam yang mewakili kesemua tertuduh ialah Amer Hamzah Arshad, Fadly Hashim, Varunchelvam dan Fatimah Azzahrah Rumaizi.

Bapa Zulfarhan Osman iaitu Zulkarnain Idros, ibunya Hawa Osman serta adik Zulfarhan turut hadir pada prosiding di akhir kes pembelaan Zulfarhan.


Polis tumpaskan percubaan seludup 200kg syabu ke New Zealand

SEPANG, 1 November - 200 kilogram syabu yang mahu diseludup ke luar negara menggunakan pengangkutan udara dirampas di Lapangan Terbang Antarabangsa Kuala Lumpur (KLIA).

Empat suspek dicekup dengan dua daripadanya merupakan pekerja kakitangan syarikat penerbangan kargo.

Tangkapan dan rampasan dibuat antara 22 hingga 26 Oktober.

Bahan terlarang terbabit diisytihar sebagai alatan elektronik dan dijadual diterbangkan ke Auckland, New Zealand.

Salah seorang suspek didapati positif ganja.


Pinjaman wang tidak berlesen, pemandu e-hailing dan pekerja kilang mengaku salah

PONTIAN, 31 Oktober - Seorang pemandu e-hailing dan pekerja kilang mengaku bersalah di Mahkamah Majistret Pontian, Johor atas pertuduhan terlibat kegiatan pinjaman wang tidak berlesen, 22 September dan Isnin lalu.

Tertuduh, Mohd Fakrul Faiz Mohd Nor, 32 tahun dan Ridzwan Idham Abdullah, 26 tahun, membuat pengakuan di hadapan Majistret Nur Azzuin Abdul Moati.

Bagi pertuduhan pertama, kedua-dua tertuduh didakwa bersama-sama menyimpan cat merah dan nota ugutan kepada peminjam, Isnin lalu.  Manakala untuk pertuduhan kedua, Mohd Fakhrul didakwa membantu menjalankan pemberi pinjaman wang tidak berlesen dengan membuat kutipan kepada peminjam, 22 September lalu.  Kesalahan dilakukan di Taman Bayu Puteri, Johor Bahru dan Taman Gunung Pulai, Kulai, Johor Bahru.  Pendakwaan dibuat Pegawai Pendakwa, Patricia Shyedlyn Jari manakala tertuduh diwakili Peguam, Nur Shuhadah Mahzan.  Mahkamah menetapkan jaminan sebanyak RM3,000 seorang dengan seorang penjamin.  Kes didakwa mengikut Seksyen 29AA Akta Pemberi Pinjaman Wang 1951 (Pindaan) 2010 dan boleh dihukum mengikut akta yang sama.  Sebutan semula kes 15 November depan.


3,110 unit beg silang dirampas guna cap dagangan tidak sah

PUTRAJAYA, 26 Oktober - Kementerian Perdagangan Dalam Negeri dan Hal Ehwal Pengguna (KPDNHEP) Selangor telah mengambil tindakan ke atas peniaga yang disyaki menjual beg silang menggunakan cap dagangan tidak sah melalui platform E-dagang.

Bertindak ke atas aduan, serbuan dijalankan terhadap premis yang dijadikan stor penyimpanan dan pusat pengurusan jualan barangan secara dalam talian.

Barangan yang ditemukan di premis itu disyaki menggunakan cap dagang tanpa kebenaran pemilik cap dagang.

Dalam serbuan itu, Orang Yang Disyaki telah ditahan dan rakaman percakapan telah diambil bagi tujuan siasatan.

Turut dirampas 3,110 unit beg silang manakala beberapa dokumen urus niaga lain disita bagi tujuan siasatan.

Jika disabit kesalahan, boleh didenda tidak melebihi RM10,000 bagi setiap barang atau dipenjara tidak melebihi 3 tahun atau kedua-duanya.

Bagi pertubuhan perbadanan, boleh didenda tidak melebihi RM15,000 bagi setiap barang yang dipakaikan dengan cap dagangan berdaftar.


Empat lelaki diberkas selepas pecah masuk dan samun guru

JOHOR BAHRU, 23 Oktober - Empat lelaki diberkas selepas memecah masuk dan menyamun seorang guru di Kangkar Pulai, Skudai, Johor Bahru.

Penangkapan menerusi dua serbuan di Mutiara Rini dan Skudai, semalam. Seorang lagi rakan subahat mereka sedang diburu bagi membantu siasatan.

Ketua Polis Daerah Iskandar Puteri, ACP Dzulkhairi Mukhtar berkata, kejadian berlaku pukul 2.00 pagi ketika mangsa sedang tidur.  Suspek bersenjatakan parang kemudiannya bertindak mengikat tangan mangsa menggunakan sarung bantal sebelum menggeledah rumah.  Pelbagai barangan berharga yang disamun melibatkan jumlah kerugian RM70,000.  Kesemua suspek berusia 23 hingga 36 tahun memiliki pelbagai rekod jenayah direman hingga Selasa ini.


Lelaki mengaku tidak bersalah rogol,samun warga asing

BUTTERWORTH, 22 Oktober - Seorang lelaki dihadapkan ke Mahkamah Sesyen Butterworth atas tuduhan rogol, paksa melakukan seks oral dan rompak.

Tertuduh didakwa melakukan perbuatan terbabit minggu lalu dengan menjadikan seorang wanita warga asing sebagai mangsa.

Dalam pertuduhan pertama, tertuduh, Zul Mazuan Zul Hilman @ Suresh Kumar didakwa meminta mangsa melakukan seks oral.

Dia kemudian merogol wanita terbabit sebelum merompak sambil mengacu pisau pada leher wanita berkenaan. Selain itu, dia turut dituduh merompak seorang lagi wanita. Tertuduh tidak mengaku salah.

Mahkamah membenarkan tertuduh dijamin RM50,000 untuk semua pendakwaan.

Tertuduh juga dilarang mengganggu atau mendekati mangsa dan saksi. Hakim Noor Aini Yusof menetapkan 29 November sebagai tarikh sebutan semula kes.


Suami maut ditikam isteri selepas bertengkar dituduh jalin hubungan sulit

BATU CAVES, 21 Oktober - Seorang lelaki maut ditikam besi pemegang payung oleh isterinya, dalam kejadian di Kampung Laksamana, Batu Caves.

Sebelum itu, berlaku pertengkaran kerana menuduh isterinya menjalin hubungan sulit.

Ketua Polis Daerah Gombak, ACP Zainal Mohamed Mohamed berkata, polis menerima laporan kejadian, pada tengah malam Selasa.

Hasil siasatan mendapati, mangsa terlebih dahulu cuba menyerang suspek menggunakan gunting.

Suspek kemudian bertindak balas dengan mematahkan besi pada pemegang payung dan menikam perut mangsa.

Polis menemui senjata yang digunakan suspek di bahagian belakang rumah berkenaan.

Suspek direman seminggu bagi membantu siasatan.


Rakyat Malaysia ditahan di Australia bukan keldai dadah

JOHOR BAHRU, 21 Oktober - Bukit Aman sudah berhubung dengan Polis Persekutuan Australia berhubung penahanan rakyat Malaysia yang disyaki menyeludup dadah di negara itu.

Pengarah Jabatan Siasatan Jenayah Narkotik Bukit Aman, Datuk Razaruddin Husain bagaimanapun menolak dakwaan rakyat Malaysia yang menyeludup dadah ke Australia sebagai keldai dadah.

Suspek berusia 38 tahun itu memasuki Australia sejak Januari tahun lepas.

Siasatan secara menyeluruh sedang dijalankan dengan kerjasama Polis Persekutuan Australia.

Ahad lalu, pihak berkuasa Australia menahan seorang rakyat Malaysia kerana cuba menyeludup masuk 450 kilogram heroin bernilai RM431.8 juta ke negara itu.

Dadah berkenaan ditemukan dalam kontena membawa Jubin dari Malaysia ke Melbourne.


PDRM jalin kerjasama dengan polis Australia siasat rakyat Malaysia ditahan seludup dadah

KUALA LUMPUR, 17 Oktober - Polis Diraja Malaysia (PDRM) sedang berkerjasama dengan Polis Persekutuan Australia (AFP) bagi menjalankan siasatan berhubung penahanan seorang warganegara Malaysia yang cuba menyeludup dadah ke Australia.

Kenyataan Pengarah Jabatan Siasatan Jenayah Narkotik Bukit Aman, Datuk Razarudin Husain berkata, suspek ditahan pihak berkuasa Australia selepas dikesan cuba menyeludup 450 kilogram heroin bernilai lebih RM400 juta ke negara itu.

Segala tindakan perlu diambil bagi memastikan sebarang kegiatan pengedaran dan penyeludupan dadah dapat dibanteras tanpa kompromi.

Terdahulu, polis Australia memaklumkan dadah seberat 450 kilogram itu dikesan dalam kontena kapal yang diisytihar mengandungi jubin seramik.


Bakal pengantin dirogol bomoh, jadi mangsa 'Ayah Su' ketika dapatkan rawatan

PASIR MAS, 17 Oktober - Seorang bakal pengantin perempuan melalui detik hitam selepas mendakwa dirogol bomoh semasa mendapatkan rawatan gangguan makhluk halus di Kampung Tendong, Pasir Mas, Kelantan.

Perbuatan keji bomoh dikenali 'Ayah Su' berusia 67 tahun itu, terbongkar apabila mangsa membuat laporan polis, Khamis lalu.

Ketua Polis Daerah Pasir Mas, ACP Nasaruddin Md Nasir berkata, mangsa berusia 23 tahun bersama ibu dan bakal suami ke rumah suspek untuk mendapat rawatan.

Suspek meminta mangsa masuk ke dalam bilik rawatan menerusi pintu belakang rumah sambil dibawa oleh Mak Su, iaitu isteri kepada bomoh tersebut. Mangsa kemudiannya diminta menanggalkan seluar, kononnya sebahagian daripada rawatan sebelum merogol mangsa.  Siasatan awal mendapati suspek sudah menjalankan rawatan itu kira-kira 36 tahun lalu dan dipercayai lebih 10 pesakit telah menjadi mangsa.

Suspek direman tujuh hari hingga 22 Oktober.


Lelaki tempatan dicekup, edar rokok tidak bercukai

BATU PAHAT, 15 Oktober - Batalion 5 Pasukan Gerakan Am memberkas seorang lelaki tempatan ketika sedang mengedar rokok tidak bercukai di Parit Raja, Batu Pahat Johor.

Hasilnya, 388 karton rokok pelbagai jenama dirampas daripada suspek berusia 59 tahun ini.

Pegawai Pemerintah Batalion 5, Superintendan Dimin Awang berkata pihaknya percaya dapat memutuskan sindiket pengedaran rokok tidak bercukai di kawasan itu.


Polis rampas 1.4 tan daun ketum bernilai RM42,000

PADANG BESAR, 3 Oktober - 1.4 tan daun ketum bernilai RM42,000 dirampas sepasukan anggota Bahagian Siasatan Jenayah Narkotik Daerah, Ibu Pejabat Polis Daerah Padang Besar kira-kira pukul 10.00 malam tadi.

Kesemua daun ketum ditemui di dalam sebuah rumah sewa di Kampung Kolam, Padang Besar.

Ketua Polis Daerah Padang Besar, Superintendan Saifudin Aslin Abbas memaklumkan, pihaknya membuat intipan dan risikan di lokasi berkenaan setelah menerima maklumat orang awam. Pemerhatian selama satu jam mendapati tiada penghuni atau individu memasuki rumah terbabit dan pihak polis bertindak menghubungi pemilik rumah sewa tersebut untuk hadir ke lokasi. Pemeriksaan di dalam rumah menemui bungkusan daun ketum dilonggokkan di atas lantai hampir di keseluruhan rumah. Kesemua rampasan dibawa ke Bahagian Siasatan Jenayah Narkotik Daerah, IPD Padang Besar untuk siasatan lanjut. Siasatan diteruskan bagi mengesan penyewa rumah berkenaan yang dipercayai melarikan diri.

Kes disiasat di bawah Seksyen 30(3) Akta Racun 1952.


Dakwaan pelajar meninggal dunia selepas divaksin tidak benar, Polis siasat video tular

IPOH, 29 September - Polis Perak nafi dakwaan satu video tular yang mengatakan bahawa dua pelajar di negeri itu meninggal dunia selepas menerima suntikan vaksin COVID-19.

Ketua Polis Perak, Datuk Mior Farid al-Atrash Wahid berkata, kematian dua pelajar Sekolah Menengah Kebangsaan (SMK) Tasek Damai itu berpunca daripada jangkitan COVID-19 dan penyakit jantung.

Jelasnya, pada 18 Julai lalu, seorang pelajar perempuan meninggal dunia selepas dikesan positif COVID-19.

Pelajar berkenaan dilaporkan mempunyai masalah kesihatan sedia ada termasuk kencing manis dan darah tinggi yang kronik selain telah ditempatkan di Hospital Raja Permaisuri Bainun (HRPB) selama dua bulan dalam keadaan kritikal.

Manakala Seorang pelajar lelaki meninggal dunia akibat sakit jantung pada 17 September lalu.

Tambahnya, dakwaan tersebut mengelirukan kerana Program Imunisasi COVID-19 Kebangsaan (PICK) Remaja hanya bermula pada 20 September.

Pihaknya juga akan menjalankan siasatan berhubung video yang tular, memaparkan seorang wanita mendakwa empat pelajar termasuk dua pelajar SMK Tasek Damai meninggal dunia selepas divaksin.


Dakwaan kebocoran data peribadi awam JPN, PDRM buka kertas siasatan

KUALA LUMPUR, 28 September - PDRM membuka kertas siasatan berhubung dakwaan kononnya berlaku kebocoran data peribadi awam menerusi Jabatan Pendaftaran Negara (JPN) dan Lembaga Hasil Dalam Negeri (LHDN).

Pengarah Jabatan Siasatan Jenayah Komersial Bukit Aman, Datuk Kamarudin Mat Din berkata, pihaknya menerima laporan daripada Timbalan Pengarah JPN di Balai Polis Percint 7, Putrajaya, semalam.

Beliau tidak menolak kemungkinan wujudnya penglibatan 'orang dalam' di organisasi berkaitan.

PDRM akan mendapatkan laporan pasukan bahagian Teknologi Maklumat JPN serta melakukan perbincangan untuk mencari punca kebocoran data seperti didakwa.

Pasukan penyiasatan jenayah siber membabitkan data peribadi awam JPN turut diwujudkan.

Sementara itu, LHDN dalam kenyataannya, menafikan dakwaan kebocoran jutaan data peribadi rakyat Malaysia untuk sistem myIDENTITY seliaan JPN, DIPEROLEH daripada laman sesawangnya.


Polis buru individu langgar HSO

PUTRAJAYA, 25 September - Polis akan memburu individu yang melanggar Perintah Pengawasan dan Pemerhatian di Rumah (HSO).

Ia susulan Kementerian Kesihatan (KKM) mengesan 523 kes individu positif COVID-19 yang Mendaftar Masuk ke premis awam menerusi aplikasi MySejahtera.

Menteri Dalam Negeri, Datuk Seri Hamzah Zainuddin berkata strategi penguatkuasaan baharu itu diputuskan dalam mesyuarat Jawatankuasa Koordinasi Penguatkuasaan dan Pematuhan Prosedur Operasi Standard COVID-19 (JKPS).

Jelasnya, KKM akan menyalurkan maklumat dengan serta merta bagi membolehkan pihak berkuasa mengambil tindakan tegas dengan pantas.

Beliau ditemui dalam sidang media Kementerian Dalam Negeri, di Putrajaya.


Pandu lawan arus: Pegawai pemasaran berdepan hukuman mati

SHAH ALAM, 20 September - Seorang pegawai pemasaran syarikat swasta yang memandu secara melawan arus sehingga menyebabkan kematian dua remaja, didakwa di Mahkamah Majistret Shah Alam atas dua tuduhan membunuh.

Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.

K. Devaaswin, didakwa membunuh Nur Afiqah Abdul Karim dan Muhammad Hafiz Syamir Dzul Asri, di Kilometer 8.6 Lebuh raya Persekutuan arah Klang ke Kuala Lumpur, di Shah Alam pada 1.20 pagi, 12 September lepas.

Tiada pengakuan direkodkan kerana kes bunuh di bawah bidang kuasa Mahkamah Tinggi.

Majistret Nur Faizah Abdul Sani menetapkan 21 Oktober untuk sebutan semula kes.


Sajat ditangkap di Thailand

KUALA LUMPUR, 20 September - Polis Diraja Malaysia (PDRM) mengesahkan usahawan kosmetik dalam buruan, Muhammad Sajjad Kamaruz Zaman telah ditangkap di Thailand 8 September lalu atas kesalahan imigresen.

Ketika ini usaha untuk membawanya pulang ke tanah air dipergiat.

Pengarah Jabatan Siasatan Jenayah Bukit Aman, Datuk Seri Abdul Jalil Hassan dalam satu kenyataan memaklumkan, Sajat telah didenda mahkamah Thailand kerana memiliki pasport tidak sah.

Suspek turut dikehendaki di Malaysia untuk siasatan mengikut Seksyen 186 Kanun Keseksaan kerana menghalang penjawat awam dan Seksyen 353 kanun sama kerana menggunakan kekerasan jenayah bagi menakutkan penjawat awam daripada menjalankan kewajipan.

Usaha memohon ekstradisi dilakukan bagi membawa dia pulang.


6KG syabu dirampas, suspek menyamar nelayan larikan diri ke negara jiran

KOTA TINGGI, 17 September - 6 kilogram syabu dirampas di perairan selatan Tanjung Setapa, Kota Tinggi, Johor.

Dadah berkenaan dipercayai mahu diseludup keluar ke negara jiran.

Rampasan dibuat Agensi Penguatkuasaan Maritim Malaysia Zon Maritim Tanjung Sedili, malam kelmarin.

Dadah ditemukan disimpan dalam tong di sebuah bot.

Menyedari kehadiran pihak berkuasa, suspek yang menyamar sebagai nelayan bertindak melarikan diri ke perairan Indonesia.

Timbalan Pengarah( Operasi) Maritim Johor, Kepten Maritim Simon Templer Lo Tusa berkata, suspek dipercayai cuba menyeludup keluar dadah berkenaan ke negara jiran menerusi perairan sempadan negara.

Kes disiasat mengikut Seksyen 39B Akta Dadah Berbahaya 1952.


Culik rakan senegara, empat warga Bangladesh dan seorang wanita tempatan didakwa

KUALA LUMPUR, 17 September - Empat warga Bangladesh dan seorang wanita tempatan berdepan hukuman gantung atas tuduhan menculik dan meminta wang tebusan.

Tertuduh menjadikan seorang rakan senegara sebagai mangsa.

Tertuduh dikenali sebagai Md Raihan Hosen, Josim, Miah Soraf dan Nusrat Jahan Bipasha.

Turut didakwa, Faridah Jeya Sly Ramesh.

Mereka dituduh melarikan seorang lelaki Bangladesh bagi mendapatkan wang tebusan kira-kira RM50,000.

Kesalahan dilakukan di Kajang pada 27 Ogos lalu.

7 Oktober ditetapkan untuk serahan dokumen dan sebutan semula kes.


Palsukan sijil suntikan vaksin, 10 individu dihadap ke mahkamah

PARLIMEN, 15 September - 10 individu telah dihadapkan ke mahkamah atas kesalahan memalsukan sijil suntikan vaksin setakat ini.

Manakala seorang telah didapati bersalah dan telah dijatuhkan hukuman penjara.

Golongan yang memalsukan sijil suntikan vaksin boleh dikenakan tindakan undang-undang mengikut Seksyen 22 (d) Akta Pencegahan dan Pengawalan Penyakit Berjangkit 1988 (Akta 342).

Tindakan kompaun boleh dikenakan serta-merta sekiranya individu berkenaan didapati bersalah bagi menjimatkan masa dan meningkatkan kesedaran masyarakat.

Pada masa sama, siasatan lanjut boleh dijalankan mengikut peruntukan undang-undang sedia ada iaitu sama ada di bawah Akta 342 atau Kanun Keseksaan.

Beliau menjawab pertanyaan Ahli Parlimen Setiu, Shaharizukirnain Abd Kadir.


Pemuda maut akibat lembu berkeliaran di lebuh raya

SUNGAI PETANI, 10 September - Seorang penunggang motosikal maut di Kilometer 91.3 Lebuh Raya Utara Selatan (PLUS), dekat Sungai Petani malam tadi angkara lembu berkeliaran di lebuh raya.

Manakala sepasang suami isteri terselamat, walaupun kereta mereka gagal mengelak kumpulan lembu berkenaan.

Menurut Timbalan Ketua Polis Daerah Kuala Muda, Superintendan Anuar Abd Rahman, dalam kejadian pukul 9.10 malam itu, mangsa Qairul Idham Baharuddin, 27 tahun terbabas selepas melanggar lembu di lebuh raya berkenaan.

Mangsa meninggal dunia di lokasi kejadian akibat parah di bahagian badan dan kepala.  Ketika kejadian, mangsa yang bekerja sebagai pemandu kren di Pulau Pinang dalam perjalanan pulang ke rumahnya di Taman Gurun Jaya.  Mayat mangsa dihantar ke Hospital Sultan Abdul Halim Shah untuk bedah siasat.


Pencerobohan kawasan tangkapan ikan, 8 nelayan asing berjaya ditahan

PASIR PUTEH, 13 September - Tindakan sebuah bot nelayan Vietnam yang menyamar sebagai nelayan tempatan di perairan Pasir Puteh, Kelantan tidak berhasil apabila taktik itu dihidu pihak berkuasa.

Dalam operasi di 5 batu nautika dari Muara Tok Bali itu, 8 nelayan asing berjaya ditahan.

Pengarah Maritim Negeri Kelantan, Kepten Maritim Syed Nor Adli Syed Abd Rahman berkata, pemeriksaan pada bot menemukan kesan nombor pendaftaran asal negara vietnam yang telah dipadam dengan cat putih.

Kepten Maritim Syed Nor Adli berkata, penahanan bot kali ini mungkin berkaitan dengan penahanan dua bot pada 7 September lepas kerana mempunyai modus operandi yang sama.

Beliau ditemui di Pejabat Maritim Kelantan di Tok Bali Pasir Puteh.


Kes pinjaman wang tidak berlesen, polis tahan 801 ah long sejak Januari

KUALA LUMPUR, 9 September - Polis DiRaja Malaysia (PDRM) menerima 683 laporan berhubung kes pinjaman wang tidak berlesen dan menahan 801 ah long sejak Januari hingga Ogos lalu.

Pengarah Jabatan Siasatan Jenayah Komersil (JSJK) Bukit Aman, Datuk Mohd. Kamarudin Md. Din menerusi satu kenyataan memaklumkan, kesemua laporan yang diterima melibatkan jumlah pinjaman lebih RM2 juta.

Sementara itu, 7 September lalu kira-kira pada pukul 11.30 malam JSJK Bukit Aman menjalankan Operasi Vulture secara serentak di Johor Bahru utara dan selatan serta Iskandar Puteri, Johor.

Hasilnya, 14 individu yang terdiri daripada 11 lelaki dan tiga wanita tempatan berusia antara 15 hingga 34 tahun telah ditahan kerana disyaki terlibat dalam aktiviti ah long. Sindiket itu didapati beroperasi sejak pertengahan tahun 2019 dan menyasarkan warga tempatan sebagai mangsa dengan mengiklankan tawaran pinjaman menerusi media sosial.

Pihak JSJK sentiasa membuat pemantauan dan risikan secara berterusan bagi mengesan serta mengenal pasti sindiket pemberi pinjaman wang tanpa lesen atau ah long yang bergerak aktif di seluruh negara.

Beliau juga berkata golongan itu menawarkan pinjaman wang haram pada kadar faedah yang sangat tinggi disusuli dengan ancaman jenayah sehingga ke peringkat membunuh jika peminjam tidak mampu membuat bayaran kembali.

Polis meminta orang awam supaya tidak terpedaya dan sentiasa berwaspada dengan tawaran iklan pinjaman wang dengan memastikan hanya membuat pinjaman daripada syarikat pinjaman wang berlesen.


Lelaki amuk libas galah sabit atas kereta peronda polis ditahan

GOPENG, 8 September - Seorang lelaki dipercayai kurang siuman bertindak agresif dengan mengamuk di Balai Polis Gopeng, Kampar, Perak.

Dalam kejadian berkenaan, dia bertindak memanjat kenderaan pihak berkuasa dan melibaskan senjata tajam.

Kejadian berlaku pukul 8.00 pagi tadi.

Suspek yang menaiki motosikal secara tiba-tiba masuk ke perkarangan balai dan melibaskan senjata dibawa.

Polis kemudian cuba menahan suspek berusia dalam lingkungan 60 tahun itu.

Dia bagaimanapun cuba melarikan diri sebelum berjaya dikepung di luar balai.

Suspek yang enggan menyerah diri bertindak lebih agresif dengan memanjat kenderaan polis dan melibas sabit.

Dia akhirnya ditahan dengan bantuan anggota bomba dengan membuat semburan air ke arahnya.  Ujian air kencing mendapati suspek positif syabu dan heroin.  Dia juga memiliki 16 rekod jenayah lampau. Kes disiasat mengikut Seksyen 427 Kanun Keseksaan, Akta Polis 1967, Akta Bahan Kakisan, Letupan dan Senjata Berbahaya 1958 serta Akta Dadah Berbahaya 1952.


Provokasi di PPV, dua individu ditahan

BALING, 8 September - Dua individu ditahan selepas terbabit pergaduhan dengan orang awam di kawasan letak kereta Pusat Pemberian Vaksin (PPV) Universiti Islam Antarabangsa Sultan Abdul Halim Mu’adzam Shah (UniSHAMS) di Kuala Ketil, Baling, Kedah.  Ketua Polis Negeri, Datuk Kamarul Zaman Mamat dalam kenyataan berkata, kedua-dua suspek berusia 19 dan 27 tahun didakwa melakukan provokasi dengan orang awam yang hadir untuk mendapatkan suntikan vaksin.

Insiden kira-kira pukul 11.45 pagi semalam berlaku apabila salah seorang suspek tidak berpuas hati selepas ditegur orang awam kerana tindakannya memandu kereta secara melulu serta melakukan aksi ‘drift’ di kawasan PPV.  Kejadian telah mengakibatkan pergelutan antara dua suspek dengan orang awam.

Kes disiasat di bawah Seksyen 506 dan Seksyen 160 Kanun Keseksaan, Seksyen 6(1) Akta Bahan Letupan, Kakisan dan Senjata Merbahaya serta Seksyen 42, Akta Pengangkutan Jalan 1987.


Pemandu lori rempuh lima kenderaan positif dadah

KUALA LUMPUR, 7 September - Seorang pemandu lori didapati positif dadah ditahan selepas kenderaan yang dipandunya merempuh lima kenderaan dalam kemalangan jalan raya di Jalan Ipoh, ibu negara.

Dalam kejadian kira-kira pukul 2.40 petang semalam, seorang pemandu kereta berusia 45 tahun yang turut terlibat dalam kemalangan itu terperangkap dalam kenderaannya, namun berjaya diselamatkan oleh orang ramai.

Ketua Jabatan Siasatan dan Penguatkuasaan Trafik Kuala Lumpur ACP Sarifudin Mohd Salleh berkata, lori yang dipandu oleh suspek berusia 25 tahun itu menghala ke Sentul dari Jalan Duta sebelum merempuh lima kenderaan.

Ketika sampai di lampu isyarat Jalan Ipoh, lori terbabit gagal dikawal dan merempuh lima kenderaan lain yang berhenti di lampu isyarat.

Pemandu kereta itu cedera ringan dan mendapat rawatan di Hospital Kuala Lumpur.

Manakala pemandu kenderaan yang lain tidak mengalami sebarang kecederaan.

Ujian awal mendapati suspek tidak dipengaruhi alkohol namun diuji positif dadah jenis methamphetamine dan amphetamin.

Semalam, tular di media sosial rakaman kamera perakam video yang memaparkan sebuah lori tanpa muatan merempuh beberapa kenderaan yang sedang berhenti di lampu isyarat merah.

Berdasarkan maklumat, kemalangan itu menyebabkan sebuah kereta berwarna kuning remuk teruk manakala beberapa kenderaan lain turut mengalami kerosakan.


Wanita ajaran PMYT ditahan, Sittah Annur direman empat hari

SHAH ALAM, 4 September - Ketua ajaran 'Perjalanan Mimpi Yang Terakhir' (PMYT) digelar Sittah Annur ditahan polis.

Wanita berusia 39 tahun itu diberkas sepasukan polis di rumahnya di Shah Alam, Selangor, awal pagi tadi.

Timbalan Ketua Polis Daerah Brickfields Supritendan Basri Sagoni berkata suspek kini direman empat hari hingga 7 September.

Wanita berasal dari Kelantan ini dikesan sejak 6 bulan lalu aktif menggunakan media sosial untuk berkongsi pelbagai ramalan.

Antaranya Perang Dunia Ketiga kononnya akan berlaku di Sabah dan memimpin pasukannya untuk mencari Imam Mahdi bagi melawan musuh.

Wanita terbabit juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan.

Setakat ini polis menerima 6 laporan berhubung isu sama yang dibuat di 5 balai polis berasingan.


Sindiket pengedaran rokok seludup dilumpuhkan, 1,661 karton rokok dirampas

PONTIAN, 4 September - Batalion Lima Pasukan Gerakan Am (PGA) Simpang Renggam berjaya merampas 1,661 karton rokok seludup bernilai RM249,782 semalam.

Rampasan dibuat di dua premis berasingan di Taman Pontian Jaya, Pontian, Johor kira-kira pukul 4:30 petang.

Rampasan tersebut secara tidak langsung berjaya melumpuhkan rangkaian sindiket pengedaran rokok tidak bercukai di sekitar daerah tersebut.

Pegawai Pemerintah Batalion Lima PGA, Superintenden Dimin Awang menerusi kenyataannya memaklumkan, siasatan mendapati seorang lelaki berusia 57 tahun yang ditahan menjadikan premis terbabit sebagai stor penyimpanan sementara rokok. Sindiket dipercayai telah beroperasi sejak Julai lalu mengedar rokok seludup untuk pasaran sekitar Pontian. Kes disiasat mengikut Seksyen 135 (1) Akta Kastam 1967.


Waspada sindiket penipuan, guna nama individu berpengaruh

ARAU, 3 September - Rakyat diingatkan sentiasa berwaspada dan tidak terlalu mudah diperdaya sehingga menjadi mangsa sindiket penipuan yang berleluasa ketika ini.

Antara sindiket penipuan yang aktif adalah penipuan pelaburan tidak wujud, penipuan penyamaran melalui panggilan telefon, penipuan belian dalam talian, penipuan tawaran kerja dan penipuan pinjaman tidak wujud.

Titah Raja Muda Perlis, Tuanku Syed Faizuddin Putra Jamalullail, penipuan pelaburan tidak wujud dan penyamaran melalui panggilan telefon seringkali dilakukan sindiket yang menggunakan nama individu berpengaruh atau menyamar sebagai pegawai agensi penguatkuasa.  Situasi semasa ketika ini menyebabkan risiko terlibat dengan penipuan semakin tinggi.

Urusan harian seperti pembelian barangan dan perkhidmatan secara dalam talian kian meningkat terutama dalam tempoh pandemik COVID-19.

Baginda bertitah demikian selepas menyempurnakan penyampaian sumbangan saguhati kepada 38 bekas amil zakat Majlis Agama Islam dan Adat Istiadat Melayu Perlis (MAIPs).


Sindiket dadah, lapan pengedar dicekup polis

GUA MUSANG, 3 September - Lapan pengedar dadah yang sedang leka menunggu pelanggan berjaya dicekup pihak polis.

Mereka diberkas di kawasaan bangsal ladang kelapa sawit di Gua Musang, Kelantan.

Dalam serbuan pukul 2.00 pagi, polis menemui 1,107 biji pil kuda.

Kegiatan suspek itu telah mula dikesan sejak sebulan lalu.

Siri tangkapan tersebut adalah hasil maklumat orang awam.


Polis kenal pasti individu terlibat ajaran sesat PMYT

KOTA KINABALU, 2 September - Polis telah mengenal pasti individu yang terlibat dengan ajaran sesat, Perjalanan Mimpi Yang Terakhir (PMYT) dan sedang melakukan siasatan lengkap terhadap perkara itu.

Ketua Polis Negara, Datuk Seri Acryl Sani Abdullah Sani memaklumkan, PDRM kini memantau ketat ajaran terbabit selain memastikan perkara itu tidak akan menyebabkan kegusaran awam.

Beliau bercakap pada sidang media selepas menyaksikan Majlis Serah Terima Tugas Pesuruhjaya Polis Sabah di Kota Kinabalu.

Tular di media sosial baharu-baharu ini seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya bagi mencari Imam Mahdi untuk melawan musuh.


Hasut, hina YDP Agong dan institusi raja, suri rumah didenda RM10,000

KUALA LUMPUR, 24 Ogos - Seorang suri rumah didenda RM10,000 atas kesalahan mengeluarkan kata-kata menghasut dan membuat komunikasi jelik terhadap Yang di-Pertuan Agong, menteri dan institusi raja tiga bulan lalu di Mahkamah Sesyen Kuala Lumpur.

Nur Faizah Wahid, 28 tahun dijatuhkan hukuman itu selepas mengaku bersalah di hadapan Hakim, M.M Edwin Paramjothy.

Bagi pertuduhan pertama, mahkamah menjatuhkan hukuman denda RM2,000 manakala pertuduhan kedua RM8,000.

Mahkamah turut memerintahkan tertuduh dipenjara sembilan bulan jika gagal membayar denda tersebut.

Mengikut fakta kes pertuduhan pertama, wanita itu didapati mengeluarkan kenyataan di aplikasi Twitter mengikut profil Eija Boo menyebut kata-kata menghasut yang mempunyai kecenderungan mendatangkan penghinaan terhadap Yang di-Pertuan Agong.

Tertuduh didakwa melakukan kesalahan pada 22 Mei lalu.

Dalam pertuduhan kedua, dia didakwa secara sedar membuat dan memulakan penghantaran komunikasi yang jelik dengan niat untuk menyakitkan hati orang lain menggunakan aplikasi sama.


11 Warga asing diberkas polis, anjurkan parti hari jadi haram

PULAU PINANG, 9 Ogos - 11 warga asing yang sedang berhibur meraikan hari jadi dalam sebuah kondominium mewah di Jalan Perai, diberkas polis, semalam.

Hasil aduan orang awam, polis membuat serbuan kira-kira pukul 11 malam.

Ketua Jabatan Siasatan Jenayah Pulau Pinang - Senior Asisten Komisioner Rahimi Ra'ais berkata, mereka dilaporkan memasang muzik dengan kuat.

Kesemua individu dibawa ke Ibu Pejabat Polis Daerah Seberang Perai Tengah untuk proses dokumentasi dan akan dibawa ke mahkamah bagi mendapatkan perintah reman.  Kes disiasat mengikut Seksyen 269 Kanun Keseksaan (kesalahan kecuaian yang boleh menyebabakan jangkitan penyakit merbahaya), Seksyen 12 (3), Seksyen 6 dan Seksyen 15 (1) (a) Akta Dadah Berbahaya 1952.


Tembak Jiran: Anggota RELA didakwa sekali lagi atas cubaan membunuh

KUALA TERENGGANU, 5 Ogos - Anggota RELA yang menembak mati bekas Ketua Bahagian MCA Marang yang juga rakan baik sekali lagi dihadapkan ke Mahkamah Sesyen Kuala Terengganu atas cubaan membunuh anak saudara rakannya itu.

Ong Chow Lee, 56 tahun mengangguk faham selepas pertuduhan dibacakan di hadapan Hakim Nooriah Osman.

Tertuduh didakwa melakukan cubaan bunuh dengan niat menyebabkan kematian Teo Hock Beng, 45 tahun di sebuah bangsal di Taman Raya Wakaf Tapai, Marang jam 1.55 tengah hari pada 23 Julai lalu.  Pendakwaan didakwa mengikut Seksyen 307 Kanun Keseksaan berdepan hukumanpenjara sehingga 20 tahun jika sabit kesalahan.

Tiada pengakuan direkodkan dan 17 Oktober ini ditetapkan untuk sebutan semula kes.  Selaman, tertuduh dihadapkan di Mahkamah Majistret Marang atas tuduhan membunuh Fong Swee Fuan, 65 tahun.

Sebelum ini, media melaporkan seorang lelaki maut manakala anak saudaranya Hock Beng parah selepas ditembak jiran yang dikenali sebagai Chow Lee.


Syed Saddiq didakwa kes pengubahan wang haram RM100,000

JOHOR BAHRU, 5 Ogos - Ahli Parlimen Muar, Syed Saddiq Syed Abdul Rahman mengaku tidak bersalah atas dua pertuduhan pengubahan wang haram, tiga tahun lalu.

Pengakuan dibuat di hadapan Hakim Datuk Ahmad Kamal Ariffin Ismail.

Bekas Menteri Belia dan Sukan didakwa memindahkan wang sebanyak RM100,000 dalam akaun sebuah bank tempatan ke dalam akaun Amanah Saham Bumiputera miliknya, yang juga hasil daripada aktiviti haram.

Perbuatan itu didakwa dilakukan di Maybank Islamic Berhad di Taman Perling pada 16 dan 19 Jun 2018. Dia didakwa mengikut Sekyen 4(1)(b) Akta Pencegahan Wang Haram, PencegahanPembiayaan Keganasan Dan Hasil Daripada Aktiviti 2001(Akta 613).  Pendakwaan dikendalikan Timbalan Pengarah Bahagian Perundangan dan Pendakwaan SPRM, Wan Shaharuddin Wan Ladin dan Timbalan Pendakwa Raya SPRM, Ahmad Akram Gharib.  Syed Saddiq diwakili Peguam Gobind Singh Deo.

Pihak pendakwaan memohon kes dipindahkan ke Mahkamah Sesyen Kuala Lumpur dan wang jaminan bersekali dengan dua pertuduhan yang diputuskan di mahkamah tersebut.

Permohonan dibenarkan dan 10-September ini ditetapkan untuk sebutan semula kes.


Warga Nigeria dihukum gantung, bunuh Siti Khairina pada Mei 2019

SHAH ALAM, 4 Ogos - Seorang warga Nigeria dikenakan hukuman gantung sampai mati oleh Mahkamah Tinggi Shah Alam selepas didapati bersalah membunuh Ketua Jururawat Hospital Serdang pada Mei 2019.

Alowonle Oluwajuwon Gilbert, 38 tahun didapati bersalah membunuh Siti Kharina Mohd Kamarudin, 40, di sebuah kondominium di Cyberjaya antara 12.41 pagi 9 Mei hingga 2.30 petang 15 Mei 2019.

Hakim Datuk Ab Karim Ab Rahman memutuskan hukuman itu selepas berpuas hati pendakwaan berjaya menimbulkan keraguan munasabah dan keterangan tertuduh hanya penafian semata-mata.

Tertuduh diwakili peguam, Shafinah Taib didakwa mengikut Seksyen 302 Kanun Keseksaan, memperuntukkan hukuman mati mandatori.

Pada Mei 2019, media melaporkan penemuan mayat Siti Kharina selepas polis menerima maklumat daripada orang awam yang melihat darah mengalir keluar daripada kondominium berkenaan.


Kes tembakan di Kem TUDM Kota Samarahan, empat anggota TUDM maut

KOTA SAMARAHAN, 13 Ogos - Empat anggota Tentera Udara Diraja Malaysia (TUDM), maut dalam kejadian tembakan di kem TUDM di Kota Samarahan, Sarawak, pagi tadi.

Insiden berlaku kira-kira 7.15 pagi ketika anggota terbabit sedang bertugas.

Pesuruhjaya Polis Sarawak Datuk Aidi Ismail dalam kenyataan memaklumkan, siasatan mengenai insiden sedang dijalankan pihaknya.

Sementara itu, TUDM dalam kenyataan turut memberitahu, satu insiden tembakan membabitkan empat anggota TUDM berlaku di Unit TUDM di Kota Samarahan, ketika waktu anggota bertugas.

TUDM menyerahkan kes itu kepada pihak polis untuk menjalankan siasatan.

Justeru, TUDM mengharapkan semua pihak tidak menyebarkan sebarang spekulasi sehingga siasatan polis selesai.

TUDM menubuhkan satu Lembaga Penyiasatan bagi mengenal pasti punca insiden.


10 individu ditahan terbabit aktiviti parti liar

KUALA LUMPUR, 25 Julai - Polis menahan 10 individu selepas disyaki terbabit aktiviti parti liar di sebuah residen di Jalan Bukit Bintang, Kuala Lumpur malam tadi.

Kesemua suspek berusia 18 hingga 40 tahun termasuk seorang penjawat awam dibawa ke Ibu Pejabat Polis Daerah (IPD) Dang Wangi untuk tindakan lanjut.

Ketua Polis Daerah Dang Wangi, ACP Mohamad Zainal Abdullah berkata, serbuan dilakukan pasukan pematuhan dan Narkortik IPD Dang Wangi pukul 7.30 malam hasil maklumat orang awam.

Dua individu daripada 10 yang ditahan didapati melakukan pergerakan rentas daerah tanpa kebenaran dan dikompaun RM5,000 setiap seorang.

Selain itu, 10 individu tersebut juga turut dikompaun RM4,000 setiap seorang atas kesalahan melanggar Prosedur Operasi Standard (SOP) dengan mengadakan majlis sosial dan tidak mengamalkan penjarakan fizikal.


Langgar SOP ketika Aidiladha, 25 warga Bangladesh didenda

GEORGE TOWN, 23 Julai - Mahkamah Sesyen George Town memerintahkan denda 125 Ribu Ringgit terhadap 25 Warga Bangladesh selepas didapati bersalah melanggar SOP Perintah Kawalan Pergerakan (PKP) pada Hari Raya Aidiladha, Selasa lepas.

Hukuman denda RM5,000 setiap seorang atau dua bulan penjara jika gagal membayar denda itu diputuskan Hakim Norsalha Datuk Hamzah selepas kesemua tertuduh mengaku bersalah, di hadapannya.  Mengikut pertuduhan, kesemua tertuduh yang berusia antara 23 hingga 41 tahun didakwa berhimpun bersama orang lain bagi maksud sosial di dalam sebuah rumah di Taman Desa Mutiara, Batu Maung, pukul 9 malam Selasa lalu.  Kesalahan itu didakwa mengikut Peraturan 10(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) P.U (A) 293/202.

Ia memperuntukkan hukuman denda tidak lebih RM50,000 atau penjara tidak lebih enam bulan, atau kedua-duanya sekali jika sabit kesalahan.  Mahkamah turut diberitahu kesemua tertuduh bekerja sebagai buruh binaan di bawah satu syarikat namun hanya 21 daripada mereka mempunyai dokumen pengenalan diri yang sah.  Pendakwaan dikendalikan oleh Timbalan Pendakwa Raya Rais Imran Hamid.  21 tertuduh diwakili peguam menerusi majikan mereka, Muhammad Arif Shaharuddin.


Rasuah, 2 Pegawai Daerah dan seorang kontraktor direman

PUTRAJAYA, 24 Julai - 2 Pegawai Daerah Selangor dan seorang kontraktor direman selama 6 hari.

Mereka disyaki menerima rasuah daripada kontraktor projek dan pemaju perumahan di kawasan masing-masing.Perintah reman sehingga 28 Julai dikeluarkan Majistret Shah Wira Abdul Halim selepas permohonan reman dibuat Suruhanjaya Pencegahan Rasuah Malaysia (SPRM) di Mahkamah Majistret Putrajaya.

Menurut sumber, kedua-dua suspek merupakan bekas Yang Di Pertua (YDP) Majlis Perbandaran di Selangor.Kontraktor terlibat didakwa merasuah kedua-dua suspek bagi membolot projek ditawarkan di 2 majlis perbandaran mereka.Dipercayai kontraktor terbabit mengawal 16 syarikat yang didaftarkan atas nama saudara dan pekerja-pekerja beliau.Di anggarkan projek yang dimonopoli mencecah jutaan ringgit sejak tahun 2018 hingga 2021. Kedua-dua bekas YDP tersebut didakwa menerima habuan rasuah sebanyak 5 peratus daripada nilai projek selain pelbagai bentuk suapan rasuah.


Penyebaran berita palsu, 282 kes telah diambil tindakan

KUALA LUMPUR, 23 Julai - Hampir 300 kes berkaitan berita palsu telah diambil tindakan sejak Perintah Kawalan Pergerakan mula diperkenal tahun lalu.

Pasukan Respon Pantas Kementerian Komunikasi dan Multimedia juga telah membuat 465 penafian berita palsu setakat 17 Julai.

KKMM turut menangani berita palsu berkaitan institusi diraja, agama dan perkauman bersama PDRM dengan 743 kes disiasat dan 80 telah didakwa sejak 2015 hingga Jun 2021.


Miliki dan guna MyKad palsu, wanita Indonesia didenda RM14,000

GEORGE TOWN, 22 Julai - Seorang wanita Indonesia didenda RM14,000 oleh Mahkamah Majistret George Town selepas mengaku bersalah atas dua pertuduhan memiliki dan menggunakan kad pengenalan atau MyKad palsu.  Tertuduh, Ziehara Toding, 22 tahun, membuat pengakuan itu di hadapan Majistret R. Manomani sejurus pertuduhan dibacakan keatasnya.

Mengikut pertuduhan pertama, tertuduh yang merupakan pekerja sosial di sebuah motel di Pulau Pinang didakwa menggunakan aplikasi MySejahtera atas identiti orang lain. Bagi kesalahan itu, tertuduh dijatuhkan hukuman denda RM6,000 atau tiga bulan penjara sekiranya gagal membayar denda tersebut.  Manakala, bagi pertuduhan kedua, tertuduh yang sudah menetap di negara ini kira-kira lima tahun itu didakwa dengan sengaja memiliki MyKad tesebut atas nama Ziehara Boisi sebagai dokumen pengenalan dirinya.  Dia didakwa melakukan kesalahan itu di alamat 1-17-04, Desa Pinang 2, Lebuh Sungai Pinang, George Town antara pukul 12:30 tengah hari dan 2:30 petang Sabtu lalu.  Bagi kesalahan itu, mahkamah memutuskan denda RM8,000 terhadap tertuduh atau empat bulan penjara sekiranya gagal membayar denda.  Tertuduh didakwa melakukan dua kesalahan itu di bawah Peraturan 25(1)(e) Peraturan-peraturan Pendaftaran Negara 1990 dan boleh dihukum di bawah peraturan sama.  Kes dikendalikan Pegawai Pendakwa Jabatan Pendaftaran Negara, Azry Ahmad.  Tertuduh tidak diwakili peguam.


Kertas siasatan kes pembunuhan Bill Kayong dibuka semula

KUCHING, 17 Julai - Kertas siasatan kes pembunuhan Setiausaha Politik Parti Keadilan Rakyat (PKR), Bill Kayong atau Allahyarham Mohd Hasbie Abdullah, enam tahun lalu akan dibuka semula.

Ini susulan penangkapan seorang lagi suspek pembunuhan, Koong Siang Ming, 26 tahun di Lapangan Terbang Antarabangsa Kuala Lumpur semalam.

Menurut Ketua Jabatan Siasatan Jenayah Ibu Pejabat Polis Kontinjen Sarawak, SAC Lukas Aket, siasatan tersebut akan meliputi semua aspek termasuk motif dan dalang pembunuhan tersebut.  Beliau ketika dihubungi RTM mengesahkan suspek kini telah ditahan di lokap Balai Polis Miri untuk disoal siasat selepas diterbangkan dari Kuala Lumpur menggunakan pesawat khas PDRM.  Suspek tiba semalam dari China, selepas diusir semula ke Malaysia oleh penguatkuasa negara itu berikutan pasport telah tamat tempoh.  Kes disiasat mengikut Seksyen 302 Kanun Keseksaan yang membawa hukuman mati mandatori.  Dalam kejadian pada 21 Jun 2016, Bill Kayong ditembak ketika keretanya berhenti di persimpangan lampu isyarat di Kuala Baram, Miri.


Langgar 9 lampu isyarat dan 3 SJR, lelaki dalam keadaan bogel ditahan

HULU TERENGGANU, 16 Julai - Seorang lelaki tidak berpakaian, bertindak luar kawalan dengan memecut laju kenderaannya dan melanggar sembilan lampu isyarat dan tiga sekatan jalan raya.

Buruh berusia 45 tahun itu turut melanggar tiga kenderaan termasuk dua motosikal dengan seorang penunggang dilaporkan parah.

Kejadian berlaku tengah hari semalam, dari Kampung Bukit Jong, Kuala Nerus hingga ke Kilometer 30 Jalan Kuala Terengganu-Bukit Besi di Bukit Perah, Ajil, Hulu Terengganu.

Ketua Polis Daerah Hulu Terengganu, Deputi Superintenden Mohd. Adli Mat Daud berkata, sebuah kereta peronda polis yang menerima maklumat tentang kejadian itu bertindak mengejar kereta suspek dan mengarahkannya berhenti, namun tidak dipedulikan.

Usaha polis mengejar suspek sejauh 42 kilometer akhirnya berjaya apabila pemandu itu memberhentikan kenderaan di kiri jalan selepas melanggar sebuah motosikal di lampu isyarat Bukit Perah.

Semasa tangkapan dilakukan, telah berlaku pergelutan kerana suspek yang dipercayai mabuk bertindak agresif.

Suspek yang mengalami kecederaan ringan itu seterusnya dibawa ke Hospital Hulu Terengganu untuk menerima rawatan.

Kes disiasat mengikut Seksyen 42 Akta Pengangkutan Jalan 1987 kerana memandu secara berbahaya dan melulu.


Serang anggota polis dengan sebilah pedang, lelaki maut ditembak

PADANG BESAR, 16 Julai - Tindakan seorang lelaki berusia 55 tahun menyerang anggota polis dengan sebilah pedang berakhir dengan kematian.

Suspek ditembak setelah tembakan amaran tidak diendahkan.  Kejadian berlaku di sebuah rumah di Jalan Kaki Bukit, Padang Besar, kira-kira 6.50 petang semalam.

Menurut Ketua Polis Padang Besar, Supritendan Saifudin Aslin Abbas dalam kenyataannya, sebelum kejadian pihaknya menerima laporan daripada seorang suri rumah mendakwa dirinya didera oleh suspek yang merupakan suaminya.  Bertindak atas aduan berkenaan, sepasukan polis dari Bahagian Siasatan Jenayah IPD Padang Besar bergegas ke rumah suspek untuk membuat tangkapan pada pukul 5.30 petang.  Suspek kemudiannya bertindak agresif menyerang anggota polis dengan melibas parang menyebabkan tiga anggota polis cedera ditangan, kaki dan kepala.  Satu tembakan amaran dilepaskan, namun suspek terus bertindak agresif sebelum satu lagi tembakan dilepaskan menyebabkan suspek rebah ditempat kejadian.  Suspek disahkan meninggal dunia dan mayat dibawa ke Hospital Sultanah Bahiyah untuk bedah siasat, manakala anggota polis yang cedera mendapatkan rawatan diHospital Tuanku Fauziah, Kangar.  Semakan lanjut mendapati suspek mempunyai 6 rekod jenayah lampau berkaitan penyalahgunaan dadah, ugutan jenayah, khianat serta kesalahan berkaitan AktaRacun.  Kesdisiasat di bawah seksyen 307 Kanun Keseksaan.


OP Benteng, rampasan bernilai RM5 juta dalam tempoh sebulan

RANTAU PANJANG, 16 Julai - Hampir RM5 juta nilai rampasan dengan 113 kes dan 94 tangkapan dalam tempoh sebulan.

Itu kejayaan dilakar Batalion 7 Pasukan Gerakan Am (PGA) yang merampas pelbagai jenis barangan dalam penugasan Op Benteng COVID Kelantan selepas mengambil alih daripada Batalion 8 PGA, 16 Jun lalu.

Pegawai Pemerintahnya Superitenden Azhari Nusi berkata, sepanjang tempoh tersebut Batalion 7 PGA telah berjaya melaksanakan pelbagai tangkapan dan rampasan berkaitan dengan aktiviti penyeludupan dan jenayah rentas sempadan.  Barangan kontraban, iaitu pakaian, vape, rokok dan pelbagai jenis makanan paling banyak dirampas membabitkan 55 kes dengan nilai keseluruhan RM3 juta. Turut dirampas, haiwan ternakan masing-masing lembu 63 ekor dan kambing, 50 ekor yang dipercayai mendapat permintaan tinggi pasaran tempatan khususnya untuk sambutan Hari Raya Aidiladha.


Kontena ditahan, bawa lebih 24,000 kg susu tepung

JOHOR BAHRU, 13 Julai - Sebuah kontena membawa 24,925 kilogram susu tepung dari Amerika Syarikat ditahan di Pelabuhan Pasir Gudang, 12 tengah hari semalam.

Kontena berkenaan mengandungi 997 beg susu tepung dengan nilai RM304,583.

Pengarah Jabatan Perkhidmatan Kuarantin dan Pemeriksaan Malaysia (MAQIS) Johor, Hizzuan Hasim menerusi kenyataan memberitahu, hasil pemeriksaan mendapati nombor siri dinyatakan, berbeza daripada di dalam sijil kesihatan dan label bungkusan yang diikrarkan.  Kesalahan tersebut disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728).


Penduduk bergelap angkara sindiket Bitcoin, 4 lelaki warga tempatan ditahan

ALOR SETAR, 2 Julai - Kira-kira 1,200 penduduk di Taman Flora, Kuala Sungai, Alor Setar terpaksa ‘bergelap’ hampir tiga jam susulan bekalan elektrik kawasan perumahan itu terputus akibat kegiatan sindiket matawang kripto Bitcoin.  Kegiatan haram di sebuah kediaman teres dua tingkat itu terbongkar selepas pihak Tenaga Nasional Berhad TNB membuat pemeriksaan berikutan laporan gangguan bekalan elektrik di kawasan terbabit.

Susulan aduan TNB, sepasukan polis dari Bahagian Kongsi Gelap, Maksiat dan Perjudian (D7) Ibu Pejabat Polis Kontinjen Kedah yang diketuai Inspektor Mohd Faizul Izuan Harun dan Inspektor Ashaari Yaakob membuat serbuan.Mereka mendapati rumah tersebut sebenarnya didiami sindiket yang melakukan kegiatan melombong Bitcoin.  Ketika serbuan, ahli sindiket iaitu empat lelaki warga tempatan didapati bersembunyi dalam gelap.  Suspek berusia lingkungan 20 hingga 40 tahun ditahan.  Turut dirampas satu set komputer dan 60 mesin melombong Bitcoin yang bernilai RM60,000 secara keseluruhan.  Sindiket terbabit dipercayai beroperasi sejak seminggu lalu dengan mendapat upah RM1,500 hingga RM2,000 setiap seorang sebulan.  Ketua Polis Kedah, Datuk Kamarul Zaman Mamat ketika dihubungi mengesahkan serbuan dan tangkapan.  Kes disiasat mengikut Seksyen 379/427 Kanun Keseksaan.


Seludup minyak masak paket dirampas, wanita tempatan ditahan

KOTA BHARU, 30 Jun - KPDNHEP Kelantan merampas 1,989 kilogram minyak masak paket polybag satu kilogram bersubsidi dalam dua operasi berbeza sekitar Tumpat dan Rantau Panjang, semalam.

Minyak masak yang dipercayai cuba diseludup ke negara jiran itu berjaya dirampas dengan kerjasama Pasukan Gerakan Am (PGA) Batalion 7.

Ketua Pegawai Penguat Kuasa KPDNHEP Kelantan, Azanizam Affendi Juri berkata, sebuah rumah di Kampung Bunohan, Tumpat diserbu dan seorang wanita tempatan berusia lingkungan 30-an yang merupakan pemilik rumah ditahan selepas mengaku memiliki barang kawalan tersebut tanpa lesen yang sah.

Manakala dalam operasi kedua yang dijalankan KPDNHEP menahan sebuah kenderaan berpendaftaran Malaysia dalam keadaan mencurigakan sekitar Rantau Panjang.

Walaubagaimanapun, pemandu kenderaan berkenaan, berjaya melarikan diri ke dalam sawah berhampiran.

Kes disiasat di bawah Akta Kawalan Bekalan 1961.


Polis gagalkan taktik sorok dadah lebih RM23 juta dalam MPV mewah yang ditunda

IPOH, 29 Jun - Taktik menyorokkan dadah dalam kenderaan yang ditunda menggunakan trak tunda, gagal.  Dua beranak ditahan bersama dadah bernilai lebih RM23 juta ketika melalui Kilometer 7, Jalan Raya Timur Barat (JRTB) Gerik-Jeli kira-kira pukul 6:00 petang, Sabtu lalu.

Pengarah Jabatan Siasatan Jenayah Narkotik (JSJN), Datuk Razarudin Husain berkata, hasil pemeriksaan ke atas kenderaan jenis pelbagai guna (MPV) mewah berkenaan, polis menemui 447 bungkusan dadah jenis ketamin dan methamphetamine serta wang tunai berjumlah lebih RM19,000.  Ia merupakan rampasan terbesar di negeri ini.

Bercakap ketika sidang media di Ibu Pejabat Polis Kontinjen (IPK) Perak, beliau berkata, jumlah dadah berkenaan dianggarkan boleh dibekalkan kepada 2.17 juta penagih.  Kes disiasat di bawah Seksyen 39B Akta Dadah Berbahaya dan suspek direman selama tujuh hari bermula 27 Jun lalu.


KKMM, CyberSecurity Malaysia komited perkukuh keselamatan ruang siber negara

PUTRAJAYA, 29 Jun - Kementerian Komunikasi dan Multimedia Malaysia (KKMM) sentiasa bertindak secara proaktif dan komited bagi memastikan keselamatan dan kesejahteraan ruang siber negara.

Menterinya, Datuk Saifuddin Abdullah dalam kenyataan menjelaskan, CyberSecurity Malaysia dengan kemampuan dan keupayaan dari segi kepakaran tenaga kerja serta disokong kelengkapan prasarana makmal akan terus menawarkan perkhidmatan, sokongan dan bantuan teknikal serta program latihan profesional kepada semua pihak bagi meningkatkan ekosistem keselamatan siber negara.

Kenyataan tersebut sebagai menyahut saranan Perdana Menteri, Tan Sri Muhyiddin Yassin sewaktu Perasmian Cyber Defence, Cyber Security & Emerging Technology Event for the Global Community 2021 berhubung keselamatan siber yang wajar dijadikan agenda utama kerajaan bagi membanteras ancaman dan jenayah siber.

Maklum beliau, CyberSecurity Malaysia melalui program SiberKASA telah menghasilkan sebanyak 35 produk dan perkhidmatan keselamatan siber meliputi Perkhidmatan Responsif Keselamatan Siber, Perkhidmatan Proaktif Keselamatan Siber, Jangkauan dan Pembangunan Kapasiti, Kajian Strategik dan Penglibatan serta Pembangunan Industri dan Penyelidikan.

Produk dan perkhidmatan terlibat juga telah diklasifikasikan di bawah tiga komponen iaitu manusia, proses dan teknologi sebagai pendekatan holistik untuk membangun, memperkasa, melestari dan mengukuhkan prasarana serta ekosistem keselamatan siber negara.


Cubaan rompak mesin ATM gagal, suspek ditahan polis

BALIK PULAU, 24 Jun - Cubaan seorang lelaki merompak Mesin Pengeluaran Wang Automatik (ATM) sebuah bank di Balik Pulau,Pulau Pinang gagal selepas polis berjaya menahan suspek dalam kejadian kira-kira pukul 10.00 malam semalam. Ketua Polis Daerah Barat Daya, Supritendan Kamarul Rizal Jenal berkata, pihaknya bertindak pantas selepas siren kecemasan mesin terbabit berbunyi.  Sebaik sampai, suspek berusia 39 tahun itu didapati sudah memecahkan bahagian luar mesin.  Siasatan awal mendapati suspek berada di bawah pengaruh dadah.

Selain itu, suspek turut mempunyai empat rekod lampau berkaitan dadah.

Kes disiasat mengikut Seksyen 380 Kanun Keseksaan.


Isu tender RM42 juta, empat individu termasuk penjawat awam direman 6 hari

PUTRAJAYA, 17 Jun - Empat individu termasuk seorang penjawat awam di sebuah kementerian, direman enam hari bagi membantu siasatan berhubung isu tender pembekalan bagi sebuah agensi penguatkuasa bernilai RM42 juta.

Menurut sumber, kesemua lelaki yang berusia antara 32 dan 61 tahun itu, ditahan di Ibu Pejabat SPRM di Putrajaya.

Perintah reman sehingga 21 Jun ini, dikeluarkan Majistret Shah Wira Abdul Halim di Mahkamah Majistret Putrajaya.Menurut sumber, suspek dipercayai meminta dan membayar rasuah sebanyak lima peratus daripada nilai projek berdasarkan tuntutan kemajuan bagi memperoleh tender perkhidmatan membekal,memproses, mencetak dan mengepos saman sebuah agensi penguat kuasa yang bernilai RM42 juta.Kesemua mereka disiasat di bawah Seksyen 16 (a) Akta SPRM 2009.Sementara itu, dalam kes berasingan di mahkamah sama, seorang ahli perniagaan direman selama lima hari kerana dipercayai terlibat dalam pengubahan wang haram.

Suspek berusia 43 tahun dipercayai memperoleh wang tersebut menerusi penjualan sebuah kereta mewah bernilai hampir RM1 juta yang bukan miliknya bagi membeli sebuah lagi kereta mewah RM1.8 juta untuk dirinya.


Tembakau lebih RM380,000 dirampas, serbuan ke dua lokasi

IPOH, 14 Jun - Sindiket penyeludupan tembakau kunyah tumpas apabila barangan berkenaan seberat hampir 3,400 kilogram di rampas.

Rampasan bernilai lebih RM380,000 termasuk cukai hasil serbuan di dua lokasi Ipoh baru baru ini.

Menurut Pengarah Operasi Penguatkuasaan Kastam Zon Tengah, Rameli Ahmad, barangan disasar untuk pasaran tempatan dan juga warga asing di negara ini terutama warga Bangladesh dan Pakistan. Serbuan pertama di sebuah premis menahan seorang pekerja warga Bangladesh.Manakala serbuan kedua di premis tidak berpenghuni menemui beberapa mesin memproses dan membungkus tembakau. Kedua-dua kes disiasat di bawah Seksyen 135(1)(d) Akta Kastam 1967 iaitu memiliki barang tanpa cukai kastam.


Subahat rasuah polis RM120,000, elak diambil tindakan

SHAH ALAM, 14 Jun - Seorang penganggur didakwa di Mahkamah Sesyen Shah Alam atas dua pertuduhan bersubahat bersama rakannya memberi rasuah RM120,000 kepada seorang pegawai polis.

Abdul Aziz Abdullah, 39 tahun mengaku tidak bersalah selepas pertuduhan dibacakan di hadapan Hakim Rihaida Rafie.

Dia dituduh bersubahat dengan Mohd Nizam Mohamed Lazim, 36 tahun yang juga dituduh atas kes sama pada 3 Jun lalu. Suapan tersebut sebagai dorongan agar tidak mengambil tindakan undang-undang ke atas dirinya kerana memiliki dadah jenis syabu.

Dia melakukan perbuatan itu pada 24 Mei 2021 di Bandar Sri Damansara, Sungai Buloh, Selangor.  Tertuduh didakwa mengikut Seksyen 17 (b) Akta SPRM 2009 (Akta 694) dan boleh dihukum dibawah seksyen 24(1) Akta sama.

Jika sabit kesalahan boleh dihukum penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut mana lebih tinggi.  Tiada jaminan dibenarkan kerana tertuduh kini direman di Mahkamah Kuala Lumpur di bawah Seksyen 39b Akta Dadah Berbahaya 1952.  Hakim menetapkan 12 Julai depan sebutan semula kes.


Dadah lebih RM8.6 juta dirampas, siasat kaitan dengan sindiket antarabangsa

PASIR MAS, 9 Jun - Syabu seberat 41 kilogram dan 720,000 biji pil kuda di anggarkan bernilai lebih RM8.6 juta di rampas dalam satu serbuan di sebuah rumah kosong di Kampung Jeram Perdah, Rantau Panjang, kelmarin.

Seorang lelaki tempatan berusia 43 tahun turut ditahan.

Serbuan menerusi Op Benteng COVID-19 itu dilakukan sepasukan pegawai dan anggota Batalion 8 Pasukan Gerakan Am (PGA) sekitar jam 4.30 petang. Menurut Timbalan Pengarah Jabatan Keselamatan Dalam Negeri dan Ketenteraman Awam (PGA), Datuk Kasuahdi Ali, pihaknya melakukan intipan selama 4 jam sebelum serbuan dilakukan sebaik suspek memasuki rumah terbabit. Lapan bungkusan plastik hitam syabu dan pil kuda itu ditemui di bahagian dapur rumah berkenaan. Beliau bercakap pada sidang media di Ibu Pejabat Polis Daerah (IPD) Pasir Mas.  Bekalan pil Yaba dipercayai di peroleh dari negara jiran untuk pasaran negeri-negeri Pantai Timur manakala syabu pula untuk pasaran sekitar Lembah Klang serta Johor. Datuk Kasuahdi menambah, siasatan turut menjurus kemungkinan sindiket juga terlibat dengan rangkaian pengedaran dadah antarabangsa. Lelaki yang mempunyai dua rekod jenayah berkaitan dadah itu ditahan reman seminggu bermula semalam dan kes disiasat mengikut Seksyen 39B Akta Dadah Berbahaya 1952. Dalam perkembangan lain, beliau berkata kawalan di sempdan negara diperketat ekorankebimbangan 81 pelarian Rohingya yang mendarat di pesisir pantai Kuala Simpang Ulim, Acheh Timur, Indonesia mungkin cuba menyekudup memasuki negara.  Menurut laporan media Indonesia, kumpulan pelarian Rohingya berkenaan terdiri daripada 70 orang dewasa dan 11 orang kanak-kanak.


Cubaan seludup minyak masak bersubsidi gagal, 9,350 kg minyak masak dirampas

PASIR MAS, 6 Jun - Cubaan seorang lelaki menyeludup minyak masak bersubsidi, gagal apabila dia ditahan pegawai penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan.

Menurut Ketua Pegawai Penguatkuasa, Azanizam Affendi Juri, lelaki itu ditahan dalam satu operasi bersepadu yang dijalankan bersama Pasukan Polis Marin Wilayah Tiga, Tumpat di Kg Rogayah Pasir Mas.

Berdasarkan maklumat risikan yang dijalankan selama seminggu, operasi yang disertai 13 pegawai menggeledah sebuah stor simpanan dalam Ops Benteng Covid dan Kontraban.  Modus operandinya adalah dengan menjadikan stor di lokasi strategik laluan sungai sempadan negara, sebagai tempat simpanan sementara, sebelum diseludup ke negara jiran.Sebanyak 9,350 kilogram minyak masak bersubsidi paket 1 kilogram, dirampas dengan nilai keseluruhandianggarkan RM23,375.Kes disiasat di bawah Akta Kawalan Bekalan 1961.


Tahanan maut terjun bangunan, siasatan kes tumpu aspek kecuaian dan pelanggaran SOP

SHAH ALAM, 5 Jun - Polis menumpukan aspek kecuaian anggota dan pelanggaran prosedur operasi standard, SOP ketika mengendalikan siasatan kes kematian seorang tahanan di Ibu Pejabat Polis Daerah IPD Klang Selatan khamis lalu.

Ketua Polis Selangor Datuk Arjunaidi Mohamed berkata kes itu diambil alih Jabatan Siasatan Jenayah JSJ Ibu Pejabat Polis Kontinjen IPK Selangor.

Mengulas mengenai kejadian tersebut, ketika dalam perjalanan kembali ke lokap selepas keterangan direkodkan di pejabat pegawai penyiasat tahanan itu bertindak menolak pegawai penyiasat dan cuba terjun melarikan diri melalui tingkap terbuka di tingkat dua.Pegawai penyiasat berpangkat sarjan telah ditukarkan serta-merta dan tindakan lanjut ke atasnya bergantung pada hasil siasatan yang diperoleh kelak.Beliau berkata demikian dalam sidang media di IPK Selangor.Lelaki berusia 36 tahun itu direman kerana kes kecurian tong gas, maut selepas terjun tingkat dua bangunan pada 1.50 tengah hari.


Sindiket dadah antarabangsa tumpas, dua lelaki ditahan bersama 105 kilogram Syabu

SIMPANG EMPAT, 29 Mei - Dua nelayan ditahan bersama 105 kilogram Syabu dalam serbuan di jeti haram di Bagan Bukit Tambun, Simpang Ampat, Pulau Pinang semalam.

Ketua Polis Pulau Pinang Datuk Sahabudin Abdul Manan berkata, lelaki berusia 57 tahun dan pembantunya lelaki Indonesia berumur 36 tahun disyaki anggota sindiket dadah antarabangsa.

100 bungkusan plastik teh yang sebenarnya mengandungi 105 kilogram Syabu bernilai RM3.83 juta itu dipercayai untuk dibawa ke negara jiran.

Siasatan mendapati sindiket itu mula aktif Mei tahun lepas dengan menggunakan laluan laut untuk mengedar dadah rentas negara dan mempunyai rangkaian sindiket di beberapa buah negara jiran.

Kedua-dua suspek kini direman tujuh hari bagi membantu siasatan di bawah Seksyen 39B Akta Dadah Berbahaya 1952.


RTM buat laporan polis terhadap pemilik akaun "Twt PutrajayaWP"

KUALA LUMPUR, 29 Mei - Satu laporan polis telah dibuat kepada pemilik akaun "Twt PutrajayaWP" kerana menyalahgunakan gambar daripada sumber berita RTM.

Penyelaras Meja Sukan Berita TV RTM, Mohd Shariffudin Arsad berkata tangkap layar ditularkan itu telah dikelirukan dengan membuang perkataan "Risau".

Tambah beliau, laporan dibuat bagi mengelakkan persepsi negatif orang ramai terhadap sumber berita yang dikeluarkan oleh unit Berita RTM.


Kawat berduri tutup laluan pintas dirosakkan

SEBERANG PERAI, 28 Mei - Majlis Bandaraya Seberang Perai (MBSP) mengesan tindakan merosakkan kawat berduri yang menutup laluan tikus di tiga Pasar Awam di kawasan Seberang Perai, Pulau Pinang.

Ia melibatkan Pasar Awam Bukit Mertajam, Pasar Awam Bagan Ajam dan Pasar Awam Tambun Indah.

Menurut Datuk Bandar MBSP, Dato Rozali Mohamud, kawat berduri itu dipasang secara berperingkat sejak penguatkuasaan PKP 3.0.

Ia bagi mengawal laluan masuk dan keluar orang awam serta peniaga. Hasil pemeriksaan mendapati, kawat berduri itu dirosakkan selepas beberapa hari dipasang kerana mahu mengelak dari mengimbas suhu dan dijadikan jalan pintas membeli barang keperluan. Tegas Datuk Rozali, pihaknya tidak akan berkompromi terhadap tindakan vandalisme itu.  Mereka yang dikesan bertanggungjawab akan dikenakan tindakan di bawah Undang-Undang Kecil Vandalisme MBSP 1993.

Sabit kesalahan boleh didenda sehingga RM2,000 atau penjara tidak lebih setahun.


Bekas pengerusi GLC ditahan SPRM

PUTRAJAYA, 28 Mei - Bekas pengerusi sebuah syarikat berkaitan kerajaan GLC ditahan Suruhanjaya Pencegahan Rasuah Malaysia (SPRM).

Wakil rakyat terbabit didakwa terlibat salah guna kuasa ketika menjawat jawatan itu di syarikat yang terlibat dalam urusan pengangkutan awam.

Ahli parlimen tiga penggal berkenaan ditahan semalam ketika memberi keterangan di ibu pejabat SPRM Putrajaya.

Kertas siasatan kesalahan telah lengkap dan sedang diteliti Jabatan Peguam Negara.


Rogol anak saudara, tertuduh dipenjara 18 tahun dan enam sebatan

KLUANG, 27 Mei - Penjara 18 tahun dan enam sebatan.

Hukuman dijatuhkan terhadap seorang individu berusia 39 tahun, selepas mengaku salah merogol anak saudara perempuannya, berusia tujuh tahun, 14 Mei lepas.

Hakim Mahkamah Sesyen Kluang, Mujib Saroji, menjatuhkan hukuman itu selepas tertuduh, membuat pengakuan salah mengikut Seksyen 376 (2) Kanun Keseksaan.

Mengikut kertas pertuduhan, tertuduh merogol mangsa dalam sebuah bilik di bahagian belakang sebuah kediaman di Kampung Parit Salman, Simpang Renggam, Kluang, 3:30 petang.  Perbuatan tertuduh terbongkar apabila pengadu mendapati terdapat kecederaan pada kemaluan mangsa.  Susulan laporan dibuat, pihak polis bertindak menahan tertuduh keesokan harinya.  Kes dikendalikan Timbalan Pendakwa Raya Farah Nabihah Muhamad Dan, manakala tertuduh tidak diwakili peguam.


'Attitude Vault' Tangki Air Bukit Beris Jaya dicuri, 600 akaun pengguna terjejas

SIK, 25 Mei - Tindakan pihak tidak bertanggungjawab mencuri 'attitude vault' di Tangki Air Bukit Beris Jaya menyebabkan bekalan air kira-kira 600 akaun pengguna di Bandar Baru Beris Jaya,Sik, Kedah terjejas.

Ahli Parlimen Sik, Ahmad Tarmizi Sulaiman berkata, kejadian tersebut hanya disedari selepas kebanyakan penduduk membuat aduan kawasan mereka menghadapi gangguan bekalan air sejak tengah hari semalam.

Bertindak atas aduan, pihak Syarikat Air Darul Aman Sdn Bhd (SADA) melakukan siasatan dan mendapati 'attitude vault' di Tangki Air Bukit Beris Jaya telah dicuri.  Kerja pembaikan dilakukan dengan segera oleh pihak kontraktor dan siap sepenuhnya kira-kira pukul 5 pagi tadi.  Beliau berharap, pihak berkuasa dapat mengesan dan menahan individu tidak bertanggungjawab yang menyebabkan kesusahan kepada penduduk sekitar.  Ahmad Tarmizi berkata demikian selepas meninjau kerja pembaikan tangki air berkenaan.


Op Samseng Jalanan dan Pematuhan SOP PKP, 8 remaja ditahan 5 didenda

PADANG TERAP, 22 Mei - 8 remaja ditahan ketika sedang menunggang motorsikal secara berbahaya sambil berlumba sesama sendiri.

5 daripada mereka turut dikompaun sebanyak RM1,500 setiap seorang kerana melanggar SOP, Perintah Kawalan Pergerakan.

Kesemua mereka berusia 15 hingga 19 tahun ditahan dalam Op Samseng Jalanan dan Pemantauan Pematuhan SOP PKP oleh Bahagian Siasatan dan Penguatkuasaan Trafik, IPD Daerah Padang Terap di Simpang Empat, Kampung Pinang, Pedu petang semalam.Ketua Polis Daerah Padang Terap, DSP Mulkiaman Manzar berkata, semasa pasukan polis tiba di lokasi berkenaan, sekumpulan remaja sedang menunggang motorsikal secara berbahaya.Polis kemudian berjaya menahan 8 remaja dan menyita 8 buah motosikal yang digunakan. Hasil pemeriksaan yang dijalankan, polis mengeluarkan 38 saman atas pelbagai kesalahan trafik. 5 orang remaja turut dikenakan kompaun keseluruhan berjumlah RM7,500 kerana ingkar SOP PKP. Seorang remaja turut ditahan dibawah Seksyen  15(1)(a) Akta Dadah Berbahaya 1952.


Operasi meroboh rumah setinggan libatkan Enam rumah anggota Abu Sayyaf

BEAUFORT, 21 Mei - Enam rumah yang dipercayai dihuni suspek anggota kumpulan militan Abu Sayyaf dimusnahkan dalam Operasi Meroboh Rumah Setinggan di kawasan paya bakau berhampiran Taman Sri Arjuna, Beaufort pagi tadi.  Operasi diketuai Ketua Polis Daerah Beaufort, DSP Yusof Zaki Yaacob bersama 30 anggota polis Ibu Pejabat Polis Daerah Beaufort serta agensi lain.

Tindakan diambil selepas lima penjenayah dipercayai anggota Abu Sayyaf ditumpaskan selepas berbalas tembakan dengan polis pada 17 Mei lalu.

Pemeriksaan keselamatan dilakukan terlebih dahulu sebelum operasi dijalankan.

Penghapusan struktur setinggan ini bagi memastikan tiada lagi percubaan untuk membina struktur tempat tinggal lain.

Keenam-enam struktur setinggan dibakar selepas dirobohkan. DSP Yusof turut mengharapkan khabar angin yang mengatakan Daerah Beaufort tidak selamat dihentikan.